Арабистонлик куёв тўйдан 2 соат ўтиб келин билан ажрашди » Новости Узбекистана сегодня: nuz.uz\nНовости Узбекистана → ЙЎҒ-Е → Арабистонлик куёв тўйдан 2 соат ўтиб келин билан ажрашди\n27-10-2016 11:28 0 6173 Рейтинг3 Чоп этиш\nАрабистонлик куёв тўйдан 2 соат ўтиб келин билан ажрашди\nНикоҳ шартномасига кўра келин ижтимоий тармоқларга сурат жойлаштирмаслиги керак эди, аммо...\nКеча, 26 октябрь куни Саудия Арабистони фуқароси тўйдан 2 соат ўтиб, келин билан ажрашди. Бу ҳақда“The Independent” хабар қилади.\nНикоҳ шартномасига кўра, келин ижтимоий тармоқларга ҳеч қачон сурат жойлаштирмаслиги керак бўлган. Бироқ келинчак шартномани бузган равишда, тўйдаги суратларни Snapchat дастури орқали ўз дўстларига юборган.\nБундан хабар топган куёв эса тўй ўтганидан 2 соат ўтиб, келин билан ажрашган.\nКелинчакнинг оиласи, куёвни ўта шафқатсизликда айбламоқда. Бироқ Саудия Арабистони қонунларига кўра, эркак тўйдан сўнг, ҳеч бир сабабларсиз бир томонлама ажримга эга бўлиши ва никоҳни бекор қилиши мумкин. Аёллар эса ажрим учун ё турмуш ўртоғи ёки бўлмаса суднинг рухсатини олишлари керак.\nМаълумот учун, Саудия Арабистонидаги ажримларнинг ярми айнан янги оила қурган келин-куёвлар ўтрасида содир бўлмоқда.


Келажакка илк қадам - ANDIJONNOMA.UZ\nБу йил мен учун жудаям омадли йил бўлди.Андижон давлат иқтисодиёт ва қурилиш институти талабаси бўлдим. Қувончим чексиз, ўз билимим, иқтидоримни намоён қиладиган даврим келди. Мени янада хурсанд қиладиган жараён – Президентсайловида конституцион ҳуқуқимдан фойдаланишимдир. Юртимиз келажаги учун илк қадамимни ташлаётганим,овоз бераётганим, сайлов жараёнларида илк бора қатнашаётганлигимдан хурсандман.\nИнститутда, оммавий ахборот воситаларида, ўзим яшаётган Булоқбоши тумани Навоий МФЙси да сайлов жараёнлари, номзодларнинг дастурлари билан атрофлича танишиб чиқдим. Шунингдек, дўстларим, гуруҳдошларим, оила аъзоларим билан дастурлар ҳақида мунозаралар олиб бордик. Ўз келажагим, юртим равнақи учун муносиб деб билган номзодга овоз бердим.\nАндижон давлат иқтисодиёт ва қурилиш институти,


Қурилиш материаллари саноатида амалга оширилаётган инвестицион лойиҳалар — Review.uz\nҚурилиш материаллари саноатида амалга оширилаётган инвестицион лойиҳалар\nЮртимизда барча соҳаларда эришилган ютуқларга назар ташлаш, сарҳисоб қилиш анъанага айланиб улгурди. Шу ўринда иқтисодиётимизнинг муҳим жабҳаларидан бири бўлган қурилиш соҳасида қилинаётган ишлар, кеча ва бугуни ҳақида Иқтисодий тадқиқотлар ва ислоҳотлар марказий эксперти Алишер Халмурзаев ҳамма учун қизиқ бўлган таҳлилларини келтирди.\nЮртимизда сўнгги йилларда қурилиш соҳасига алоҳида эътибор қаратиб келинмоқда. Қабул қилинган қатор давлат дастурлари, соҳани янада такомиллаштириш чора-тадбирлари тўғрисида Президент фармон ва қарорлари, уларнинг ижросини таъминлаш, шунингдек, соҳада олиб борилаётган ислоҳотларнинг самарадорлигини ошириш мақсадида Вазирлар Маҳкамаси қарорлари шулар жумласидан. Натижада юртимизда бунёдкорлик ишлари кенг авж олмоқда.\nШиддат билан қад кўтараётган ижтимоий объектлар кўп қаватли турар жойлар ва умуман олиб борилаётган барча турдаги бунёдкорлик ишлари ўз ўрнида сифатли қурилиш маҳсулотларига бўлган талабни кучайтирмоқда. Бугунги кунда соҳанинг асосий йўналишларидан бири корхоналарни модернизация қилиш, техник ва технологик янгиланишга қаратилган қурилиш материаллари саноатидаги таркибий ўзгартиришларни янада чуқурлаштириш юзасидан тизимли ишларни амалга оширишдир. Шунингдек, рақобатбардош маҳсулотларни ишлаб чиқариш ва экспорт қилиш бўйича барқарор ўсиш суръатлари таъминланмоқда.\nҚурилиш соҳасига оид ислоҳотлар\nМамлакатимизда уй-жойлар, йирик заводлар, замонавий инфратузилма объектлари қурилиши кенгайиб бормоқда. Табиийки, бундай катта ҳажмдаги ишларни сифатли ва ўз вақтида бажарилишида қурилиш материалларига бўлган талаб ортади. Шу боис, ушбу йўналишдаги ишларни тўғри йўлга қўйиш, янги турдаги энергия тежамкор қурилиш материаллар ишлаб чиқариш, соҳага инвесторларни кенг жалб қилиш орқали йирик лойиҳаларни амалга ошириш, тадбиркорларни қўллаб-қувватлаш борасида тизимли ишлар амалга ошириб келинмоқда. Бунинг натижасида эса соҳада жиддий ўзгаришлар кузатилди.\nЎзбекистон Республикаси Президентининг 2019 йил 2 февралдаги ПҚ-4198-сонли ва 2019 йил 23 майдаги ПҚ-4335-сонли қарорлари қурилиш материаллари саноатини ривожлантириш истиқболлари ва стратегиясини белгилаб берди.\nТаҳлилларга эътибор қаратадиган бўлсак, айни кунда юртимизда 10 мингга яқин қурилиш материаллари ишлаб чиқарувчи корхоналар фаолият юритмоқда. Ўтган йилларда 120 турдаги қурилиш материаллари ишлаб чиқарилган бўлса, бугунги кунда уларнинг сони 180 тадан ошади.\nСоҳа бўйича 2016 йилда 6 трлн. 831 млрд сўмлик маҳсулот ишлаб чиқарилган, 2019 йилда эса бу кўрсаткич 16,8 трлн сўмга етказилди.\nТаъкидлаш жоиз, қурилиш соҳасида хусусан, қурилиш материалларини ишлаб чиқаришга инвестицияларни кенг жалб этиш орқали маҳсулот турларини кўпайтириш ва сифатни оширишга, энг муҳими бугунги кундаги устувор вазифа аҳолини иш билан таъминлаш каби вазифалар амалга оширилмоқда. Жумладан, 2016 йилда 360 млн доллар инвестиция соҳага жалб қилинган бўлса, ўтган 2019 йилда ушбу кўрсаткич 1 млрд 332 млн долларга етказилди. Унинг 680,4 млн доллари хорижий инвестиция ва кредитлар ҳисобига тўғри келади.\nОлиб борилаётган ишлар ва киритилаётган инвестициялар маҳсулот сифатини ошириш орқали соҳанинг экспорт салоҳиятини ҳам оширмоқда. Бугунга келиб керамик плиткалар, сантехкерамика маҳсулотлари, гулқоғоз, қуруқ қурилиш аралашмалари, пишган ғишт, табиий тошдан ясалган пардозбоп плиталар, оҳак, полипропилен қувурлар, дераза ойнаси, фитинглар каби қурилиш материалларини экспорт қилмоқда. 2016 йилда 55,3 млн долларлик маҳсулотлар экспорт қилинган бўлса, 2019 йилда 2,3 баробар кўп қурилиш материаллари жаҳон бозорига чиқарилди.\nТаъкидлаш жоиз, Республикада охирги 3,5 йилда амалга оширилган лойиҳалар натижасида, бугунги кунда керамик плитка, гипсокартон, шифер, цемент, оҳак, базальт арматураси, темир-бетон маҳсулотлари, безакли ойна, деворбоп ва норуда материаллар каби асосий турдаги қурилиш материаллари бўйича ички талабни тўлиқ қоплаш ва экспортга ушбу маҳсулотларни сотиш имконига эга бўлган ишлаб чиқариш қувватлари яратилган. Биргина 2016 йилнинг ўзида умумий қиймати 153,2 млн доллар бўлган жами 21 та лойиҳа амалга оширилган бўлса, 2019 йилда бу кўрсаткич 42 тага етказилди. Ҳудудларда қурилиш материаллари саноатини янада ривожлантириш борасида ҳам бир қатор ишлар амалга ошириляпти. Хусусан, 2019 йилда жами 757 та инвестиция лойиҳалари фойдаланишга топширилди.\nҚурилишнинг асоси бўлган цемент маҳсулотини ишлаб чиқариш борасида ҳам тизимли ишлар йўлга қўйилган. Айни пайтда мамлакатимизда цемент ишлаб чиқаришга ихтисослаштирилган 29 та корхона бўлиб, уларнинг йиллик қуввати йил охирига қадар 20 млн. тоннани ташкил қилади. Бунда “Қизилқумцемент”, “Оҳангаронцемент”, “Қувасойцемент”, “Бекободцемент” акциядорлик жамиятлари сингари йирик ишлаб чиқарувчиларнинг ҳиссаси катта. 2020-2021 йилларда яна 10 дан ортиқ янги цемент заводларини ишга тушириш режалаштирилган. Мазкур корхоналар Қорақалпоғистон Республикаси, Жиззах, Қашқадарё, Сурхондарё, Тошкент, Андижон, Фарғона ва Наманган вилоятларида ташкил этилади.\nМаълумотларга кўра, Жиззах вилоятида йиллик ишлаб чиқариш қуввати 4 млн. тонна бўлган энг йирик цемент заводи барпо этилади. "UTD Holding" МЧЖ ҚКни ташкил этиш лойиҳа қиймати 400 млн. долларни ташкил этади. Ҳозирда бу ерда қурилиш-монтаж ишлари давом этмоқда. Вилоятда шунингдек, "Эко цемент" МЧЖ (йиллик қуввати – 810 минг тонна), "Энтер цемент" МЧЖ ҚК (йиллик қуввати – 1 млн тонна), "Жиззах цемент" МЧЖ ҚК (1 млн тонна) каби корхоналар фаолияти йўлга қўйилади.\nТошкент вилоятидаги “Оҳангаронцемент” АЖ ҳудудида ҳам улкан цемент заводи қад ростлаган бўлиб, ҳозирда ускуналарни ўрнатиш ишлари олиб борилмоқда. Умумий қиймати 160 млн доллар бўлган ушбу лойиҳа амалга оширилгач, йиллик қуввати 2,4 млн тонна бўлган корхона жорий йили ўз ишини бошлайди. Эътиборлиси, бу ерда 400 га яқин янги иш ўринлари яратилади.\nҚорақалпоғистон Республикасида ҳам 2020-2021 йилларда цемент ишлаб чиқариш бўйича умумий қиймати 500 млн доллар бўлган инвестиция лойиҳалари ишга туширилади. Ҳудудда умумий қуввати 3 млн тонна бўлган 2 та янги завод фаолияти йўлга қўйилади. Булар, Қораўзак туманидаги "Qarataw Cement Plant" МЧЖ ХК ва Беруний туманида жойлашган "Caris Karakalpak cement" МЧЖ ХКдир. Айни дамда янги корхоналарни барпо этиш ишлари жадал суръатларда олиб бориляпти.\nШунингдек, Самарқанд ("Hengyuan Сement” МЧЖ КҚ, “Мароканд цемент инвест" МЧЖ ҚК), Қашқадарё ("Карши конч цемент" МЧЖ ХК), Андижон ("GRS building materials" МЧЖ, "Rash milk" МЧЖ, "Ишончли посбон текстиль"), Наманган ("Поп цемент" МЧЖ, "Namangan Jingmingyang marerials buldings" МЧЖ ҚК) ва Фарғона (“Jakob Pfeiffer” МЧЖ ҚК, "Shaffof Sement Sanoat” МЧЖ ҚК) вилоятларида ҳам янги цемент заводларини қуриш лойиҳалари амалга ошириляпти.\nШу билан бирга “Қизилқумцемент” АЖ, “Бекободцемент” АЖ, “Сурхонцементинвест” МЧЖ ҚК ва “Farg'ona Yasin qurilish mollari” МЧЖ ҚКларида қўшимча янги қувватлар яратилади. Эътиборли жиҳати шундаки, янги цемент заводлари энергия тежамкор, муқобил энергия манбаида ҳам ишлайдиган, экологияга таъсири кам бўлган технологиялар билан жиҳозланмоқда.\nКейинги йилларда соҳани ислоҳ қилиш, корхоналар самарадорлиги ва салоҳиятини ошириш бўйича кўплаб ишлар амалга оширилди. Тармоқдаги ҳар бир корхона фаолиятини танқидий таҳлил қилиб, маҳсулотлар сифатини ошириш, энергия тежамкор, инновацион қурилиш материаллари ишлаб чиқариш ҳисобига таннархни пасайтириш бўйича топшириқ берилди. Корхоналарда “рақамли технологиялар”ни қўллаш, инсон ҳаёти учун хавфли жараёнларда автоматизация даражасида оширилди. Қурилиш материаллари соҳасида янги йўналишлар ривожлантирилиб, бунга хорижий инвесторлар кенг жалб қилинди. Етакчи хорижий давлатлар қурилиш соҳасининг ривожланиш тенденциясидан келиб чиқиб, янги қурилиш материалларини ўзлаштириш ва соҳага инновацияни жалб қилишга алоҳида эътибор қаратилди.\nЙилдан-йилга қурилиш материалларига бўлган талабнинг ортиб боришини инобатга олиб, жорий йилда архитектура-қурилиш ойнасини 23 млн кв.м, цементни 14,5 млн, керамик плиткани 32 млн кв.м, санитар-техник буюмларни 650 минг дона, иссиқлик изоляцияси материалларини 67 тонна, 2,6 млн ўрам, газобетон блокларини 1 млн куб м.га етказиш режалаштирилган.\nЯна бир нарсани алоҳида таъкидлаш лозим, Жорий йилда мамлакатимизда шу кунгача ишлаб чиқарилмаган: газобетон блоклари, обой, керамогранит, қуйма пол, 600 маркали цемент, геосетка, пеноблок, шиша кристаллит, композит қурилиш материаллари ва ДСП ишлаб чиқариш ўзлаштирилди. Юртимизнинг драйвер соҳаларидан бири бўлган саноат қурилиш маҳсулотлари соҳасининг бугунги кундаги тенденциялари, унинг Ўзбекистон иқтисодиётида тутган ўрни ҳам катта. Шу боис мазкур йўналишдаги изланишлар ва ривожланишлар жараёнларини давомий тарзда амалга ошириш ҳам катта вазифа ва масъулият ҳисобланади.\nБош илмий ходими Алишер Халмурзаев


Азиз ва ягонамсан, жонажон Ўзбекистоним! » Respublika Manaviyat va ma'rifat Makazi Navoiy viloyat bo`limi\nMuallif: admin Sana: 4-07-2018, 09:43 Bo`lim: Информация\nЎтган давр биз учун ғоят муҳим бир ҳақиқатни такрор ва такрор тасдиқлаб бермоқда. Эркин ва фаровон ҳаётимизни, буюк келажагимизни фақат мустақиллик асосида қуришимиз, одамларимиз, эл-юртимизни фақат мустақил сиёсат асосида рози қилишимиз мумкин. Фақат мустақиллик бугунги ва келгуси авлодлар учун мисли кўрилмаган имкониятлар очиб беради.\nШу маънода, мамлакатимиз истиқлолини, у билан боғлиқ тарихий сана ва воқеа-ҳодисаларнинг моҳиятини чуқур англаш ва қадрлаш, ҳар томонлама муносиб нишонлаш ижтимоий-сиёсий ва маънавий ҳаётимизда алоҳида муҳим ўрин тутади.\nҲаракатлар стратегиясида "Халқ давлат идораларига эмас, балки давлат органлари халқимизга хизмат қилиши керак” деган тамойил давлат сиёсатининг энг устувор йўналишларидан бирига айлангани албатта бежиз эмас.\nМамлакатимизнинг барқарор тараққиётини таъминлаш мақсадида "Халқ бой бўлса, давлат ҳам бой ва қудратли бўлади” деган тамойилдан келиб чиқиб, бугунги кунда юртимизда ишбилармонлик ва тадбиркорлик муҳитини тубдан яхшилаш учун янги имконият ва имтиёзлар яратилмоқда.\nБиз бир ҳаётий ҳақиқатни ҳеч қачон унутмаслигимиз керак. Яъни хато қилган, йўлдан адашган одамни "ёмон” деб четга суриб қўйсак, у ёмон бўлиб қолаверади. Ёмонни яхши қилиш, уни дўстга айлантириш – бу фақат соғлом жамиятнинг қўлидан келади.\n[url=http://]http://[/url]скачать dle 10.4фильмы бесплатно


«Омул»дан ясалган нисба. «Омул» исмли икки мавзеъ мавжуд бўлиб, шулардан биринчиси — Табаристон «Омул»и. У Табаристондаги энг катта шаҳар бўлиб, ислом бу ерга илк дафъа кириб келганда, бу ердаги аҳолидан икки минги қуролланган эди.\nИккинчиси — Жайхуннинг ал-Офироний «Омули». Бу ҳам Марвдан Бухорога олиб борувчи йўл устида, Жайхуннинг ғарб қисмида жойлашган машҳур шаҳардир. Уни «Омули замм», «Омули Жайҳун», «Омули-л-мафоза» («Саҳро Омули») ва «Омули-ш-шатт» («Соҳил Омули») деб атайдилар. Қуйидаги олимлар шу қишлоқдан етишиб чиққан:\n1. Аҳмад ал-Омулий (333-421/944-1030)\nАҳмад ибн ал-Ҳусайн ибн Ҳорун ибн Муҳаммад ал-Ҳасаний ал-Омулий — Аллоҳ таолога қаттиқ суянувчи имом, тилшунос, наҳвшунос ва фиқҳшунос олим бўлган. Қуръоний илмлар ва шеърият билан шуғулланган. Табаристон Омулида туғилган ва халифаликка байъат қилинган. Арафа куни Билинхода вафот этган. У тасниф қилган асарлардан: «Шарҳу-т-тажрид» («ат- Тажрид» шарҳи»), «Китобу-л-ифода» («Ифода китоби») (17: 1/ 130).\n2. Аҳмад ат-Табарий (ваф. 275/888 й.)\n(Абу Абдуллоҳ) Аҳмад ибн Муҳаммад ат-Табарий ал-Омулий ал-Халилий — муҳаддис бўлган, уни «Ғулом Халил» деб атаганлар. Бағдодда яшаган ва шу ерда ҳадис айтган. У тасниф қилган асарлардан: «ал-Вусул ила маърифати-л-ус ул »\n(«Усулни англаб етиш йўллари»), «ал-Кашф» («Кашф»), «Фазоилу амири-л-муъминийн алайҳиссалом» («Амиру- л-мўъминийн алайҳис- саломнинг фазилатлари») (17: 1/270).\n3. Жавод ал-Омулий (ваф. 1303/1886 й.)\nЖавод ал-Омулий аш- Шиъий. Унинг «Минҳожу- л-киром» («Иззат-икром кўрсатиш дастури») номли асари бўлган (17: 1/509).\n4. Ал-Ҳасан ат-Табарий (698/1299 йилда ҳаёт бўлган)\n(Имодуддин) ал-Ҳасан ибн Али ибн Муҳаммад ибн Али ибн ал-Ҳасан ат- Табарий ал-Мозандароний ал-Омулий ал-Астрободий — мутакаллим ва усул ал- фиқҳ билан шуғулланган олим бўлган. У тасниф қилган асарлардан: «Асрору-л-имомат» («Имомлик сирлари»), «Муъжизату-н-набий ва- л-аъимма» («Пайғамбар- нинг мўъжизалари ва имомлар»), «ал-Минҳаж фи фиқҳи-л-ибодат» («Ибодатга оид фиқҳ ҳақидаги дастур»), «Нақзу-л-маъожим ли Фахриддин ар-Розий» («Фахруддин ар-Розийнинг асаридаги мавҳум жумлаларга ойдинлик киритиш ва ножоиз ҳукмларни инкор этиш»), «Наҳжу-л- Фурқон ила ҳидояти-л-имон фи-л-фиқҳ» («Фиқҳдаги соғлом имонга олиб борувчи қуръоний йўл») (17: 1/ 572).\n5. Ҳайдар ал-Омулий (770/1368 йилда ҳаёт бўлган)\nҲайдар ибн Ҳайдар ал- Ҳусайний ал-Омулий — мутасаввиф бўлган. Унинг «Манбаъу-л- асрори-л-илоҳия бирасми-л-ҳуфрати-л- жалолия фи-т-тасаввуф» («Тасаввуф ҳақидаги жалолий жоҳ расми билан боғлиқ илоҳий сирларнинг манбаи») номли асари бор (17: 1/ 663).\n6. Ҳайдар ал-Омулий (787/1385 йилда ҳаёт бўлган)\nХ,айдар ибн Али ибн Ҳайдар ибн ал-Алавий ал-Ҳусайний ал-Мозандароний ал- Омулий — кўпроқ Омулий нисбаси билан танилган муфассир, муҳаддис, фақиҳ, суфий ва мутакаллим. У тасниф қилган асарлардан: «ал- Муҳит ал-аъзам фи тафсири-л-Қуръони-л- карим» («Қуръони карим тафсири ҳақидаги улкан уммон»), «Фассу-л-фусус фи шарҳи фусуси-л- ҳикам» (Ибн ал- Арабийнинг «Фусусу-л- ҳикам» асарини шарҳлаш ҳақидаги нодир\nдурдоналар»), «Жомиъу- л-асрор» («Сирлар хазинаси»), «Манъу-л- анвор фи-р-риёз фи илми-т-тажвид» («Тажвид илмидаги бўстонларга нурлар таратишни ман этиш»), «Талхису-л- истилоҳоти-с-суфия» (ал- Кошоний қаламига мансуб «Тасаввуф истилоҳот- лари» асарининг қисқача мазмун-моҳияти»), «ал- Баҳр ал-хизам фи тафсири Қуръони-л- аъзам» («Қуръони аъзам тафсири ҳақидаги уммоний баҳр») (17: 1/664).\n7. Иззуддин ал-Омулий (X ҳ.а./Х\_П м.а.)\nИззуддин ал-Омулий — олим ва фақиҳ бўлган. Али ибн Ҳилол ал-Жазоирийдан илм ўрганган. У таълиф қилган асарлардан: «Шарҳу наҳжи-л-балоға» («Наҳжу-л-балоға» асари- га шарҳ»), «ар-Рисола ал- ҳусайния фи-л-усули-д- диния» («Диний асослар ҳақидаги Х,усайний рисоласи») (17: 2/375).\n8. Али ал-Омулий (1298-1355/1881-1937)\nАли ибн Аҳмад ибн ал- Х,усайн ал-Х,усайний ал- Алавий — «Мумтозу-л- уламо» — «Уламоларнинг сараси» (Абулҳасан) лақаби билан машҳур бўлган фақиҳ. Келиб чиқиши жиҳатидан Омулга Мансуб бўлган имом. Бомбейда таваллуд топган. Маълум бир муддат Карбалода истиқомат .қилиб, у ердаги уламолардан илм ўрганган. Ҳиндистоннинг Лакҳнав шаҳрида вафот этган. Унинг асарларидан: «Китоб фи-л-фатово» («Фатволар ҳақидаги китоб»), «Расоил фи-л- ижтиҳод ва исботи-н- нубуввати ва-л-имомат» («Ижтиҳод, пайғамбарлик ва имомликни исботлаш ҳақидаги рис олалар ») (17: 2/392).\n9. Али ал-Омулий (1220-1306/1805-1888)\nАли ибн Қурбон Али ибн Қосим ибн Муҳаммад ибн Али ал-Омулий ал- Киний — асли келиб чиқиши Мозандарондаги Омулдан бўлган олим, лекин баъзи боболари Теҳроннинг шимолидаги Кин қишлоғида муқим яшаганлар. У ҳам Кинда туғилиб, шу ерда ўқиш- ёзишни ўрганган. Сўнгра Ироққа кўчиб борган ва у ердаги аҳли илмга мансуб фозилу фузалолар ҳузурида илмини камолига етказиб, ижтиҳод қилишга ижозат олган. Сўнгра Теҳронга қайтиб борган ва у ердаги хосу омнинг ишончини қозонган. Одамлар ундан ўрнак олганлар. Муҳаррам ойининг 27 куни вафот этган. Унинг асарларидан: «Талхису-л-масоил фи-л- фиқҳ» («Фиқҳий масалаларнинг қисқача мазмун-моҳияти») , «Таҳқиқу-л-далоил» («Далилларни текшириб кўриш» деб номланган\nшарҳ), «Тавзиҳу-л-мақол фи илми-д-дироя ва-р- рижол» («Билиш илми ва одамлар ҳақида айтилган фикр-мулоҳазаларнинг баёни») (17: 2/471).\n10. Муҳаммад ал- Омулий (ваф. 750/1349 й.)\n(Шамсуддин) Муҳаммад ал-Омулий — ақлий ва нақлий илмлар билан шуғулланган олим. У Шерозга ташриф буюрган ва тахм. 750 ҳ.й.да вафот этган. У тасниф қилган кўпгина асарлардан: «Нафоису-л-фунун ва ароису-л-уйун» («Илм- фаннинг нафис жиҳатлари ва манбаларнинг келин- чаклари»), Муаллиф мазкур асарда илм- фаннинг усул аЛ-фиқҳ, фуруъ ал-фиқҳ, манҳул ва маъқул каби барча соҳаларини жам қилган (17: 3/139).\n11. Муҳаммад ат- Табарий (ваф. 525/1131 й.) Муҳаммад ибн Абулқосим ибн Муҳаммад ибн Али ал-Омулий, ал- Кажий ат-Табарий аш- Шиъий ал-Имомий — Бағдодда муқим яшаб қолган фозил инсон (Имодуддин). Абу Али ат- Тусийдан илм ўрганган ва тахм. 525 ҳ.й.да вафот этган. Унинг асарларидан: «Бишорату-л-Мустафо ли-шиъати-л-Муртазо» («Муртазо Алининг шиъалиги ҳақидаги Пайғамбар башорати»), «Шарҳу масоили-з-зариъа, аз-зуҳд ва-т-тақво» (Оқлаш, зуҳд ва тақво - шарҳ»), «ал-Фарж фи-л-авқот ва-л- махраж би-л-баййинот» (Куёшнинг чиқиши аниқ кўриниб турган вақт билан бошқача услубда аниқланган вақт ўртасидаги оралиқ вақт») (17: 3/531, 598).\n2. Муҳаммад ал- Исфандиёрий (750/1349 нилда ҳаёт бўлган)\nМуҳаммад ибн Муҳаммад ал-Исфандиёрий ал-Омулий — муаррих олим бўлган. Унинг асарларидан: «Тариxу Табаристон» Табаристон тарихи») (17: 3/627).\n13. Муҳаммад ал- Омулий (ваф. 753/1352 й.)\n(Иззудин) Муҳаммад ибн Маҳмуд ал-Омулий — фозил одам бўлган. Унинг асарларидан: «Шарҳу куллиёти-л-Қонун» (Ибн Сино қаламига мансуб бўлган «ал-Қонун фи-т- тибб» тўпламига шарҳ»),\nНафоису-л-фунун фи ароъиси-л-уйун» («Илм- фанлар»нинг нафис жиҳатлари ва манбаларнинг келинчаклари» — форсча) (15: 6/159; 17: 3/701).\n14. Муҳаммад ал- Омулий (744/1343 йилда ҳаёт бўлган)\n(Шамсуддин) Муҳаммад ибн Маҳмуд ибн Муҳаммад нон Али ибн Юсуф ал-Кокиёний ал-Хуроний ал- Анзоний ал-Омулий — шоир, луғатшунос, усул ал- фиқҳ ва илм-фаннинг бошқа соҳалари билан шуғулланган олим. Унинг қаламига мансуб бўлган кўпгина асарлар бор (17: 3/ 707).\n15. Иброҳим ал-Омулий (ваф. 295 ҳ.й.)\n(Абу Исҳоқ) Иброҳим ибн Бишор ал-Омулий. У бошқалардан, ундан эса бошқалар ҳадис айтганлар. 295 ҳ.й.да вафот этган (2: 1/77)\n16. Абдуллоҳ ал- Омулий (ваф. 269/882 й.)\n(Абу Абдурраҳмон) Абдуллоҳ ибн Ҳаммод ибн Айюб ибн Мусо ал- Омулий. У бошқалардан, ундан эса уламолар ҳадис айтганлар. 269 ҳ.й. рабиъу- с-соний ойида вафот этган (2: 1/78; 11: 1/67).\n17. Халаф ал-Омулий\nХалаф ибн Муҳаммад ал-Хайём ал-Омулий (2: 1/78)\n18. Аҳмад ал-Омулий (ваф. 299 ҳ.й.)\nАҳмад ибн Абдат ал- Омулий ўзигача бўлган уламолардан, ундан эса бошқа уламолар ҳадис ривоят қилганлар. 299 ҳ.й.да вафот этган (2: 1/78; 11: 1/67).\n19. Мусо ал-Омулий\nМусо ибн ал-Ҳасан ал- Омулий. У уламолар айтган\nҳадисларни тинглаган ва, ўз навбатида, уламолар ҳам ундан ҳадис ривоят қилганлар (2: 1/78).\n20. Ал-Фазл ал- Омулий\n(Абулаббос) ал-Фазл ибн Аҳмад ибн Саҳл ибн Сайд ибн Тамим ал- Омулий. Бухорода ҳадис айтган, уламолар ундан ҳадис ривоят қилганлар (2: 1/78; 11: 1/67).\n21. Убайдуллоҳ ал- Омулий (338 ҳ.й.да ҳаёт бўлган)\n(Абу Муҳаммад) Убайдуллоҳ ибн Али ал- Омулий. Бағдоддаги Яҳё бозорида 338 ҳ.й.да ҳадис айтган (11: 1/67).\n22. Муҳаммад ал- Омулий\n(Абу Сайд) Муҳаммад ибн Аҳмад ибн Алавия ал-Омулий (2: 1/78; 11: 1/ 67).\n23. Ал-Лайсий ал- Омулий\n(Абу Наср) ал-Лайсий ибн Жаъфар ибн ал- Лайсий ал-Бухорий ал- Омулий. У уламолардан, уламолар эса ундан ҳадис ривоят қилганлар (11: 1/ 67).\n24. Исҳоқ ал-Омулий\n(Абу Яъқуб) Исҳоқ ибн Яъқуб ибн Иброҳим ибн Исҳоқ ал-Омулий. У Бағдодда ҳадис айтган ва ундан бошқалар ҳадис айтганлар (2: 1/78).\n25. Аҳмад ал-Омулий\nАҳмад ибн Муҳаммад ибн Исҳоқ ибн Ҳорун ал- Омулий (2: 1/78; 11: 1/67).


Оқтомликлар ичадиган сувдан ариқ суви тозароқ\nҒаллаорол — Жиззах вилоятидаги энг катта туманлардан. 102 та қишлоқни бирлаштирган туман аҳолиси тарқоқ жойлашгани боис ҳудуд инфратузилмаси ривожида жиддий муаммолар кўп. Жумладан, оқтомликлар таркибида 24 хил зарарли моддалар бўлган сувни истеъмол қилишга мажбур. Қизиғи, оддий ариқ суви ундан тозароқ.\nҚишлоқ одамларининг куйинганича бор — кўп йиллардан буён ушбу ҳудудга тоза ичимлик сувини келтириш бўйича бирон ҳаракат қилинмаган. Шундай бўлса-да, эртанги кундан умидвор аҳоли кун келиб, қишлоққа тоза сув қувурлари тортилишига ишонади. Хўш, бу орзу-умидлар қачон амалга ошади?\n«Ўзинг учун ўл етим»\nҒаллаорол — Бахмал йўлининг ҳар икки тарафида жойлашган «Оқтом» маҳалласида 5 минг 700 нафарга яқин аҳоли истиқомат қилади. Ушбу маҳалла ўрамидаги Бойларовул, Жарғоқ, Ўртатепа, Янгиқўрғон, Олтиқишлоқ ва Шерқангли қишлоқлари аҳолиси узоқ йиллардан буён «Ўзинг учун ўл етим» мақолига амал қилиб, муаммо ва камчиликларни бартараф этишга уринмоқда.\n— Биз ташқи дунёдан ажралиб қолгандекмиз, — дейди «Оқтом» маҳалласидан 85 ёшли Ботир ота Қодиров. — Бутун умр шу юрт, халқ хизматида бўлдим. Ҳайдовчилик ортидан бировнинг узоғини яқин, оғирини енгил қилишга интилдим. Президентимиз қишлоқ аҳолисининг турмуш шароитини яхшилаш, қишлоқ билан шаҳар ўртасидаги тафовутни йўқотиш борасида кўп таъкидламоқда. Бироқ бу гаплар ҳали биз томонларга етиб келганича йўқ. Ичимлик суви, ички йўллар муаммоси хусусида мурожаат қилмаган ташкилотимиз қолмади. Чойхона — мен каби 445 нафар фахрийнинг неча йилик орзуси.\nЙиғин масъул котиби Ж.Азимовнинг таъкидлашича, аҳоли бандлигини таъминлаш энг қийнаётган муаммолардан. Шу боис бугун ким, қаердан, қандай иш топса, амал-тақал рўзғор тебратмоқда. Айни пайтда 156 нафар фуқаро Россия Федерациясига иш излаб кетган. Уларнинг фақатгина 70 нафари бандликка кўмаклашиш маркази орқали шартнома асосида ишга жўнатилган. Бундан ташқари, 2 минг 896 нафар аёлдан 197 нафаригина меҳнат билан таъминланган.\n135 та хонадон эгалари ер ости сувини ичади\nБир неча йиллар давомида қишлоқ аҳолисини тоза ичимлик суви билан таъминлаш дастури алоҳида эътиборда. Шунга қарамасдан маҳалла тасарруфидаги қишлоқлардан биронтасига тоза ичимлик суви кириб бормаган. 29-умумтаълим мактабининг артезиан қудуғидан Жарғоқ қишлоғидаги саноқли хонадонларгина сув олади.\n— Бир пайтлар барча қишлоқларимизда артезиан қудуқлари бўлган, — дейди йиғин раиси Саттор Холбеков. — Насослар ўз вақтида таъмирланмагани боис қудуқлар яроқсиз ҳолга келиб қолди. Кейин аҳоли ўз билганича иш тутди: кимдир қудуқ қазиб, кимдир ерга қувур қоқиб ҳовлисидан сув чиқариб олган. Биргина Шерқангли қишлоғида 192 та хонадон бўлса, улардан 135 тасида ана шундай қудуқлар бор. Мутахассисларнинг фикрича, ер қаъридан 50 метрдан зиёд чуқурликдан олинадиган сув истеъмолга яроқли саналади. Маҳалладошларимиз ковлаган қудуқларнинг чуқурлиги эса 10-12 метрдан ошмайди.\nБу сувни мутлақо ичиб бўлмайди\nМутасаддилар ҳудуд аҳолиси истеъмол қилаётган обиҳаёт истеъмолга яроқсиз эканидан хабардор. Шундай бўлса-да, муаммони ҳал этиш учун бирор амалий иш қилингани йўқ.\n— Ўтган йили хонадонимдаги қўлбола «пишгак»дан 2 шиша, кўчадан оқиб ўтаётган ариқдан 2 шиша сув олиб, лаборатория текширувидан ўтказдик, — дейди С.Холбеков. — Натижада ҳовлимдан чиққан сувда 24 турдаги, ариқдан олинган сувнинг таркибида эса 22 турдаги зарарли бўлган моддалар, ҳар хил тузлар борлиги маълум бўлди. Нега биз бундай сувни ичишимиз керак?\nОдамлар ваъдабозликдан чарчашди\nЙиғин раиси С.Холбековнинг таъкидлашича, Шерқангли ва Бойовул қишлоқлари тоза ичимлик суви билан таъминлаш бўйича Давлат дастурига кирган. Йил охиригача ҳар иккала қишлоқ аҳолиси обиҳаёт билан таъминланади. Аммо одамлар бундай ваъдаларга ишонмайди. Чунки улар ваъдабозликдан чарчашган.\nСирасини айтганда, «Оқтом» маҳалласи муаммоларининг чеки ҳам, чегараси ҳам йўқдек. Юзага келган камчиликларнинг бир қисмини маҳалла раиси, унинг фаоллари кучи билан бартараф этса бўлар. Бунинг учун бор имкониятлардан янада самарали фойдаланиш, аҳолини мудроқ уйқудан уйғотмоқ керак. Бироқ маҳаллада шундай муаммолар ҳам борки, уни давлат ҳокимияти бошқаруви органларининг кўмагисиз ечишнинг иложи йўқ. Энди Ғаллаорол тумани ҳокимлигидаги мутасаддилар бу ҳақда жиддийроқ ўйлаб кўришлари керак.


“Ҳақиқатдан сизларга ўзларингиздан (чиққан), сизларнинг қийинчиликларингиздан алам чекадиган, сизлар билан қизиқувчи ва мўминларга мушфиқ ва марҳаматли Расул келгандир” (Тавба, 128).\nУшбу оятда Муҳаммад пайғамбаримизнинг (соллаллоҳу алайҳи ва саллам) бешта хусусиятлари зикр қилинган:\n1. У зот (алайҳиссалом) охирги пайғамбардирлар. Оятдаги “...сизларга ...Расул келгандир” муборак жумласи Муҳаммад пайғамбаримизнинг (соллаллоҳу алайҳи ва саллам) Аллоҳ таоло юборган охирги пайғамбар эканларига ишорадир.\nЖумҳур уламолар оятдаги “ўзларингиздан” лафзидан мурод араблар, деб тафсир қилишган. Зеро, Расули акрам (алайҳиссалом) Арабистонда яшаганлар, пайғамбарлик вазифаларини ҳам у ерда олиб борганлар. Қуръон ҳам у зот ва қавмларининг тили бўлмиш араб тилида нозил бўлган.\nИмом Қуртубийга кўра, “ўзларингиздан” ояти каримаси Пайғамбаримиз (алайҳиссалом) насабларининг тозалиги ҳақидадир. Зеро, у зотнинг ўзларидан (алайҳиссалом) бу борада: “Мен никоҳдан туғилдим. Зинодан эмас”, мазмунидаги ҳадис бор (Ҳайсамий, “Мажмаъуз завоид”). Яъни, Пайғамбаримизнинг (алайҳиссалом) ҳазрат Одамгача (алайҳиссалом) бўлган насабларида никоҳсиз туғилган бирор киши йўқ.\n2. У зот (алайҳиссалом) умматларининг озор чекишига асло рози бўлмаганлар. Бу фикр оятнинг “азизун ъалайҳи ма ъаниттум” қисмида таъкидланган. Унинг маъноси бундай: “Сизнинг бирон-бир қийинчиликка тушиб, заҳмат чекишингиз у зотга жуда оғир келади”.\nМуфассирлар оятни, шунингдек: “Сизларнинг дўзахга тушишингиз у зотга жуда оғир келади”, деб ҳам тафсир қилишган.\nРасулуллоҳнинг (соллаллоҳу алайҳи ва саллам) тилаклари умматларининг дунё ва охиратда саодатманд бўлишларидир. “Ҳар бир пайғамбарга ижобати аниқ бўлган бир дуо берилган ва улар бу имкониятдан шу дунёда фойдаланиб бўлганлар. Мен эса, уни умматларимнинг гуноҳларини сўраш учун охиратга қолдирдим”, деган мазмундаги ҳадислари бор. Ҳа, Пайғамбаримиз (соллаллоҳу алайҳи ва саллам) бутун ҳаётлари давомида уммат дарди билан яшадилар. Ҳатто вафот этар чоғларида ҳам “умматим”, дея жон таслим этдилар.\n3. У зот (алайҳиссалом) умматларининг саодатга эришишларига жуда ҳам ҳарис эдилар. Оятда зикр қилинган “ҳарис” сўзи бир нарсани қаттиқ исташ, ҳирс қўйишни билдиради. Халқимизда ҳам бойлик тўплашга муккасидан кетган одамга “мол-дунёга ҳирс қўйган”, деган ибора ишлатилади. Расулуллоҳ (соллаллоҳу алайҳи ва саллам) қавмларининг барчаси имонга келишини, солиҳ амаллар қилишини хоҳлардилар. Йигирма уч йил пайғамбарлик ҳаётлари давомида одамларни Ҳаққа чорладилар. Агар сўзларини кишилар қабул қилиб, имон келтиришса, жуда суюниб кетар, баъзилар қабул қилмаса, қайғуга тушардилар. Шуаро сурасида бундай баён қилинган: “(Эй Муҳаммад,) эҳтимол Сиз (Макка мушриклари) мўмин бўлмаганлари учун ўзингизни ҳалок қилмоқчидирсиз” (3-оят). Ояти карима, шунингдек, “Пайғамбар (алайҳиссалом) сизларнинг жаннатга киришингизни қаттиқ хоҳлайди”, шаклида ҳам тафсир қилинган.\n4. У зот Рауф – мушфиқ ва ўта меҳрибон эдилар. “Рауф” – Аллоҳ таолонинг исмларидан биридир. Аллоҳ таоло ўзининг бу исми билан Расулуллоҳни (соллаллоҳу алайҳи ва саллам) атамоқда. У зотнинг шафқату мурувватлари, кечиримлиликлари ҳақиқатан ҳам чексиз эди. Бунга ёрқин мисол қилиб Макка фатҳида бутун Макка халқини, жумладан, ўзларига бемисл озор етказган Абу Суфён, Икрима каби инсонларни ҳам кечириб юборганларини айтиш мумкин. Инсоният тарихида Пайғамбаримиз (соллаллоҳу алайҳи ва саллам) каби мурувватли инсон бўлмаган. Бу фақат Хотамул Анбиё, сарвари коинотга (соллаллоҳу алайҳи ва саллам) хос хислатдир. Шунинг учун ҳам у зот оламларга рахмат эдилар.\n5. У зот Раҳим – жуда ҳам марҳаматли эдилар. Аллоҳ таоло бу оятида Ўз исмларидан яна бири – “Раҳим” исми билан муҳтарам Пайғамбаримизни (алайҳиссалом) атамоқда. Ҳусайн ибн Фазл айтади: “Аллоҳ таоло бошқа ўтган пайғамбарлардан ҳеч бирини Ўзининг икки исми билан атамаган. Бу мақом, бу мартабага фақат Муҳаммад мустафо (соллаллоҳу алайҳи ва саллам) лойиқдирлар!”\nРасулуллоҳнинг (соллаллоҳу алайҳи ва саллам) марҳаматлари шу даражада эдики, саҳобалар Уҳуд жангида у зотни яралаган мушрикларни дуоибад қилишларини сўраганларида: “Илоҳим, қавмимни ҳидоят қил, албатта, улар нима қилаётганларини билмаяптилар”, дея дуойи хайр қилганлар ҳамда: “Мен лаънатловчи бўлиб эмас, раҳмат-марҳамат бўлиб юборилдим”, деганлар (Муслим ривояти).\nБир сўз билан айтганда, Аллоҳ таоло “Сиз, албатта, буюк хулқ соҳибисиз” (Қалам, 4), дея таърифлаган Пайғамбаримизнинг (соллаллоҳу алайҳи ва саллам) бутун ҳаёт тарзлари биз умматлар учун юкасак намунадир.\nБиз мусулмонлар оламларнинг яратилишига сабабчи бўлган, башариятнинг энг хайрлиси, Аллоҳ ва бутун фаришталар салавот айтадиган зот – Муҳаммад мустафога (соллаллоҳу алайҳи ва саллам) уммат бўлганимиз учун шукр қилишимиз, у зотни севишимиз ва у зотга зргашишимиз лозим. Бу Қуръон ва Суннатга оғишмай амал қилиш билан намоён бўлади.\n1236 марта ўқилган.


Бобир Давлатов “Актобе”нинг Туркия йиғинида иштирок этди » Скачать музыку бесплатно новинки музыки 2016-2017\nБобир Давлатов “Актобе”нинг Туркия йиғинида иштирок этди\nКомментариев: 0 Просмотров: 252 Дата: 31-01-2016, 21:42 Ўтган мавсумнинг иккинчи қисмини Қозоғистоннинг “Жетису” клуби сафида ўтказган ўзбекистонлик ёш ярим ҳимоячи Бобир Давлатов яна бир қозоқ клуби – “Актобе” йиғинида қатнашаётгани ҳақида хабар берган эдик. 10-30 январ кунлари Туркияда йиғин ўтказган “Актобе” дастлабки мавсумолди йиғинини якунлади. Жамоа футболчиларига ва кўрикда бўлган ўйинчиларга 4 февралга қадар қисқа таътил берилди. Энди “Актобе” 4 февралдан навбатдаги йиғинни бошлайди. Маълумотларга қараганда, 19 ёшли ўзбекистонлик футболчи ҳам “Актобе”нинг навбатдаги йиғинида иштирок этди. Агар аслида трансфер ҳуқуқи Россиянинг “Рубин” жамоасига тегишли бўлган ёш ярим ҳимоячи мазкур йиғин давомида ҳам ўзини кўрсата олса, катта эҳтимол билан янги мавсумни Қозоғистон Премьер Лигасида ўтказади. - деб хабар бермоқда Stadion.uz нашри.


МТВ Ички Аудит хизматининг Ҳисоб палатаси билан бирга аниқлаган қонун бузилишлари. – Бош саҳифа\nБош саҳифа / Фаолият / Коррупцияга қарши курашиш / МТВ Ички Аудит хизматининг Ҳисоб палатаси билан бирга аниқлаган қонун бузилишлари.\nМТВ Ички Аудит хизматининг Ҳисоб палатаси билан бирга аниқлаган қонун бузилишлари.\nМактабгача таълим вазирлиги тизимидаги ташкилотлар 48,3 млрд. сўмлик молиявий хато ва камчиликларга йўл қўйган.\nҲисоб палатаси томонидан ижтимоий соҳанинг муҳим бўғинларидан бири, Мактабгача таълими вазирлиги тизимидаги ташкилотларни 2018-2019 йиллардаги бюджет ва бюджетдан ташқари маблағлардан фойдаланиш самарадорлиги ҳамда 2020 йилги харажатларини мақбуллаштириш имкониятлари юзасидан вазирликнинг Ички аудит ва молиявий назорат хизмати билан ҳамкорликда ўрганиш ўтказилди.\nЎрганиш натижасида Мактабгача таълими вазирлиги тизими ташкилотлари томонидан жами 48,3 млрд.сўмлик молиявий хато ва камчиликларга йўл қўйилганлиги маълум бўлди.\nЖумладан, тизимда хизмат кўрсатувчи ходимларнинг ойлик иш ҳақиси учун ажратилган маблағларнинг 7,2 млрд. сўми қуйи бўғинлардаги айрим мансабдорлар томонидан йўл қўйилган ноқонуний ўзлаштириш, ортиқча тўловлар ва ўғирлик натижасида талон-тарож қилинган.\nСохта таомномалар тузиб, ҳақиқатда сарфланмаган озиқ-овқат маҳсулотларини харажатга чиқариш ва камомадларга йўл қўйиш орқали 3,6 млрд.сўмлик маблағ ноқонуний ўзлаштирилган.\nСарёғ сифатида 2,2 млрд.сўмлик истеъмолга яроқсиз «СПРEД» (ўсимлик мойи ва сут ёғининг аралашмаси) ва ёғлилик даражаси меъёрдан паст бўлган «сариёғ» маҳсулотлари, 10,1 млрд.сўмлик ветеринария назоратидан ўтказилмаган 309,4 тонна гўшт маҳсулотлари харид қилиниб, тарбияланувчиларни овқатланиши учун сарфланган.\nТарбияланувчилар сонини яшириш, ота-оналар тўловларини кассага кирим қилмаслик орқали 497,7 млн.сўм маблағлар ноқонуний ўзлаштирилган.\nХаридларнинг рақобатга асосланган усулларини четлаб ўтиб, «Давлат харидлари тўғрисида»ги қонун талабларига зид равишда 253 та ҳолатда 11,3 млрд.сўмлик шартномалар тузилган.\nБундан ташқари, харид қоидаларини бузган ҳолда қиммат нархларда ҳамда стандартга жавоб бермайдиган 8,8 млрд.сўмлик товар-моддий бойликлар харид қилинган.\nТизимда амалга оширилган ўрганиш натижаси бўйича аниқланган ҳолатларни бартараф этиш ва уларни келгусида такрорламаслик юзасидан Ҳисоб палатаси томонидан 26 та йўналиш бўйича 75 та таклифлар ишлаб чиқилди, тизим ташкилотларига тегишли кўрсатмалар берилди.\nУшбу таклифлар асосида Мактабгача таълим вазирлиги томонидан тегишли вазирлик ва идоралар билан биргаликда йўл харитаси ишлаб чиқилиши белгиланди.\nАмалдаги 16 та меъёрий-ҳуқуқий ҳужжатларга ўзгартиришлар киритиш, молиявий ва услубий йўналишларни ўзида мужассамлайдиган ахборот тизимини такомиллаштириш бўйича таклифлар берилди.


“НАВРЎЗОБОД” ЯНАДА ОБОД БЎЛМОҚДА - Яшнобод тумани ҳокимлиги\nПойтахтимизнинг Яшнобод туманида бугунги кунда 58 та маҳалла мавжуд. Туман ҳокимлиги томонидан мазкур маҳаллаларни босқичма-босқич ободонлаштириш, аҳоли фаровонлигини ошириш йўлида талайгина ишлар амалга оширилмоқда.\nЎтган йили тумандаги “Дилбоғ”, Жўрабек, “Фидойилар” сингари бир қатор маҳаллаларда “Обод маҳалла” Давлат дастури асосида бунёдкорлик ишлари олиб борилганди.\nАмалдаги йилда мазкур дастур асосида “Наврўзобод” маҳалласида ободонлаштириш ва кўкаламзорлаштириш ишлари қизғин давом эттириляпти.\n— Маҳалламизда етти мингга яқин аҳоли истиқомат қолади, — дейди «Наврўзобод» маҳалла фуқаролар йиғини раиси Мавлуда Турдибаева. — Бу аҳоли асосан 34 та кўпқаватли уйларда яшайди. Уйларимиз 13 та хусусий уй-жой мулкдорлари ширкатларига бириктирилган. Туман ҳокимлигининг эътибори туфайли қисқа фурсатда маҳалламиз таниб бўлмайдиган даражада ўзгарди, кенг кўламли ободонлаштириш ва кўкаламзорлаштириш ишлари амалга оширилди. Уч-тўрт йил аввал келган киши бугун маҳалламизга ташриф буюрса, танимай қолиши шубҳасиз.\nДавлат дастури доирасида туман ободонлаштириш идораси хизматчилари 10000 метр квадратдан ортиқ ҳажмдаги ички йўлларда таъмирлаш ва асфальт ётқизиш ишларини поёнига етказишди. Кўпқаватли уйлар олдида иккита янги болалар майдончаси барпо этилиб фойдаланишга топширилди.\nТуман ҳокимлиги ташаббуси ҳамда хомийлар кўмаги асосида янги ва замонавий “Наврўзобод” маҳалла фуқаролар йиғини қуриб битказилди. Бу кўркам бино яқин кунларда фойдаланиши кўзда тутилган.\nPrevious Post:ҚОРАСУВ КЎЧАСИГА АСФАЛЬТ ЁТҚИЗИЛМОҚДА\nNext Post:САЙЛОВГА БАҒИШЛАНГАН СЕМИНАР


ОҚАВА СУВНИНГ ИККИНЧИ ҲАЁТИ — Nargis.uz\nНега оқова сувларни тозалаш керак? Сувни эҳтиёжларимизга ишлатганимиздан сўнг уни тўкиб ташласак бўлмайдими? 19 асргача инсоният айнан ана шу йўлдан борган. Аммо бугун сайёрамиз экологик инқироз ёқасига келиб чучук сув заҳиралари соат сайин камайиб бораётган бир пайтда оқава сувларни тозалаб, табиатга зарар етказмаслик, уларни қишлоқ хўжалигига ишлатиш долзарб масаладир.\nИнсонларнинг фаровон яшашлари учун турли ҳил маҳсулотларга эҳтиёжлари ортаётган бир пайтда уларни ишлаб чиқаришга кетаётган сувнинг ҳам миқдори ортмоқда. Жуда ҳам кўплаб ишлаб чиқаришдан сўнг чиқадиган, кимёвий моддалар билан заҳарланган сувлар, канализация сувлари бир неча тозалаш босқичларини талаб этади. Зеро, уларнинг тозаланмасдан табиатга чиқариб ташланиши экологик инқирозни кучайтириш, инсонлар ҳаёти, соғлиғига салбий таъсир кўрсатиши мумкин. Бугунги кунда канализация тизимисиз аҳоли пунктлари, хусусан шаҳарларни тасаввур этиш қийин. Канализация тизими фаолиятининг ишдан чиқиши тузатиб бўлмас оқибатларга олиб келиши мумкин. Эпидемиялар, атроф-муҳитнинг ифлосланиши…\nТаҳминан 2,5 млн. нафар аҳолига эга бўлган Тошкент шаҳридан чиқадиган оқава сувлар Бектемир, Бузсув ва Салар аэрация иншоотларида тозаланади.\n— Салар тўйинтириш иншооти пойтахтимизнинг жанубий қисмида, Салар ариғи қирғоғида 82 гектар майдонда жойлашган. Иншоот билан унинг бошлиғи Комилбой Сарибоев таништирар экан, дарахтлар соя бериб турган, йўлакларнинг четларига гуллар экаилган, энг асосийси бирорта ёқимсиз ҳид бўлмаган ҳудудда айнан канализация ва турли хил чиқинди сувлар тозаланаётганига ишонгинг келмайди, киши.\n-Тошкент шаҳар ҳокимлигининг “Сувсоз” далат унитар корхонаси Салар туйинтириш иншооти асосан табаитни муҳофаза қилиш, санитария гигиена қоидаларга риоя қилган ҳолда фаолият юритади. У 1961 йил 12 апрелда 25 000 м3 қувват билан ишга туширилган эди, дейди иншоот бошлиғи Комилбой Сарибоев. -1970-йилларга келиб Тошкент шаҳар аҳолисини кўпайиши натижасида иншоот ҳам кенгайган. 8 та бирламчи тиндиргичлар, ҳар бир бўлимда насос қурилмалар ўрнатилди. Ҳозирги кунда иншоот пойтахтимизнинг Яккасарой, Миробод, Мирзо Улуғбек, Чилонзор, Яшнобод, Сергели туманларидан – 750-850 минг м3 оқава сувини қабул қилиб, зарарсизлантириб, Салар ариғига ташлайди. Айни пайтда Салар тўйинтириш иншооти таркибига механик тозалаш ва қуйқани қайта ишлаш, биологик тозалаш ва оқава сувини зарарсизлантириш ҳамда кимё-бактериология бўлимлари киради. Ўзбекистон Республикаси Президентининг 2010 йил 16 декабрдаги ПП-1443 қарорига асосан Ислом тараққиёт банкининг инвестицияси иштирокида “Тошкент шаҳар канализация тармоқларини такомиллаштириш” лойиҳаси доирасида реконструкция ишлари учун 20 млн. 806 минг. 661 АҚШ доллар маблағ ажратилган эди. Келишувнома Хитой компаниялар консорциумига «CNI 22 & SUCDRI» берилиб, маблағ тақсимотига кўра Салар туйинтириш иншооти буйича — 10 млн. 900 минг. 329 АҚШ доллари, Бўзсув аэрациястанцияси буйича- 9 млн. 032 минг. 911 АҚШ доллари ва Бектемир окава сув тозалаш иншооти буйича — 873 минг. 421 АҚШ доллари миқдорида реконструкция ишлари амалга оширилди ва иншоотнинг асосий ускуналар ҳамда механизмлари, яъни насос қурилмалари, хаво ҳайдаш агрегатлари, механик панжаралар, бирламчи ва иккиламчи тиндиргичлар учун қуйқани йиғиш ва тортиш механизмлари, аэрация тизимлари ва электр ускуналари алмаштирилди. Ислом тараққиёт банкининг инвестиция лойиҳаси буйича ер казиш ва юк ортиш ташиш автоуловлари харид қилинди. Кимёбактериологик лаборатория биноси мукаммал таъмирланиб, янги замонавий асбоб ва ускуналар билан таъмирланди.\nАэрация тўйинтириш иншооти билан таништирув механика бўлимидан бошланди. Мазкур бўлимнинг асосий вазифаси 11 дона механик панжараларида йирик жисмларни ушлаб қолиш ва 16 дона шулардан 8 дона д-20мли ва 8 дона д-40мли бирламчи тиндиргичларида 1,5 соат тиндирилиб, оқава сувлардан муаллақ моддаларнинг 50-55 % ажратиш саналади. Тутиб қолинган қуйқа жадвалга мувофиқ тиндиргичлардан қайта ишлов беришга ҳайдалади, тинган оқава сувлар биологик тозалашга келиб тушади.\n— 2016 йилда бўлимнинг 11 дона механик панжаралари янги замонавий панжараларига алмаштирилди, 8 дона д-20м тиндиргичлар ҳовузларига янги замонавий қуйқа йиғиш ва 6 дона замонавий электр энергия сарфини 10% га тежайдиган Grundfos насос ускуналари ўрнатилди, -дейди суҳбатимизни давом эттириб Комилбой Сарибоев. Афсуски, аксарият аҳолимиз канализация хизматидан тўғри фойдаланишни билмайди.Кўп ҳолатларда канализация қувурларидан йирик, қаттиқ предметлар, сўйилган ҳайвонларнинг ичаклари ва бошқа чиқиндилар келади. Буларнинг барчаси нозик механизмларга урилиб, ўралиб қолиб, уни ишдан чиқаради. Албатта бу борада аҳоли ўртасида оммавий ахборот воситаларида канализациядан фойдаланиш маданияти хусусида кенгроқ тушинтириш ишлари олиб бориш зарур.\nБир маромда ишлаётган ускуналарнинг ишини кузатар эканмиз, ҳақиқатдан ҳам оқава сувлар билан келган йирик чиқиндиларга кўзимиз тушди. Иншоот ходимларининг айтишларича, баъзи бир қушхоналар тунда канализация қувурларига чиқиндиларни ташлашар экан. Албатта, бундай пайти битта чиқиндиларни ушлаш агрегати тўхтаб қолса, бутун иншоот тизимининг ишдан чиқиши табиий, бу эса пойтахтимиз учун катта экологик хавф туғдириши мумкин. Бундай ҳолатларнинг олдини олиш иншоотда иш тунги сменада ҳам давом этади.\nИншоотнинг иккинчи, биологик бўлимига ўтдик. Бўлим оқава сувлардан механик ишлов беришдан кейин қоладиган эриган ва муаллақлашган органик моддаларни ажратиб олишга мўлжалланган. Бу ишни лойқа аралашмасини парчалаш учун мўлжалланган, умумий қуввати бир суткада 970.000 м3 булган 2 гуруҳ аэротенкалар ва 2 гуруҳ иккиламчи радиал тиндиргичлар бажаради.\nИншоотнинг биологик тозалаш бўлимининг етакчи мутахассиси Мурод Раҳимжоновнинг айтишича, бу ерда оқава сувлар фаол балчиқ билан тозаланади. Чўкиб қолган фаол балчиқ (активный ил) иккиламчи фойдаланиш учун аэротенкаларга қайтарилади. Тиндирилган окава сув зарарсизлантиришга ва Салар каналига оқизиб юборишга йўналтирилади.\nФаол балчиқ — сувни тозалашда қўлланиладиган бактериялар ва оддий микроорганизмларнинг жамланмаси. Мазкур усул илк маротаба Буюк Британияда 1913 йилда қўлланилган. Микроорганизмлар сувни асосан азот ва фосфор бирикмаларидан тозалайди.\nИншоотнинг кейинги -оқава сувларни зарарсизлантириш бўлимига ўтамиз. 1996 йилга қадар бу жараён газ ҳолатидаги хлор билан амалга оширилар эди. 1996 йилдан бошлаб зарарсизлантириш техник туз эритмасидан электролиз усулида олинадиган гипохлорит натрий билан бажарилмоқда.Станцияда — 8 та д-33 м, 14 та д-40 м иккиламчи тиндиргичлар ва — 3 та L – 60 м, 7 та L – 108,5 м аэротенкалар мавжуд. Ҳаво ҳайдаш станциясида – 4 дона HOWDEN-SG80A-cvc русумли хаво хайдаш агрегатлари ўрнатилган. Айланма балчиқни аэротенкаларга қайтариш автоматик жараёнда ишловчи циркуляция Grundfos насослари ёрдамида амалга оширилади. Иккиламчи тиндиргичларда тиндирилганидан кейин оқава сувлар гипохлорит натрий билан зарарсизлантиришга келиб тушади.\n— Гипохлорит натрий ишлаб чиқариш учун умумий сиғими 328 м3 ни ташкил этадиган 56 дона қурилма ўрнатилган. Тайёр гипохлорит натрийни йигғиш учун умумий сиғими 140 м3 ни ташкил қиладиган 2 дона идиш ўрнатилган, дейди ишлаб чиқариш-техник бўлимининг мутахассиси Маргарита Стрежилковская. – Оқава сувларга қўшиладиган гипохлорит натрийда фаол хлор миқдори 2,5-3,0 г/л. Оқава сувларни Салар каналига қўйилиш жойида қолдик хлор 1,5 мг/л. Миқдорда бўлиши таъминланади. Қолдиқ хлор миқдори ҳар бир соатда аниқланади.\nИншоотнинг асосий бўлимларидан бири бу чўкмани қайта ишлаш бўлимидир. Унда чўкмага ишлов бериш мақсадида Салар туйинтириш иншоотида корхона ходимлари томонидан ишлаб чиқилган аэроб стабиллаштириш усулидан фойдаланилади. Майдончаларда чўкмаларга технологик ишлов берилганидан кейин улар 95 –96 % намликка қадар кўпчитилади.\nКимё – бактериологик лабораторияси бўлими иншоотнинг юрагидир. Айнан шу ерда оқава сувлар тозаланиши устидан кимёвий, чўкмага ишлов бериш устидан, оқава сувларни тозалаш ва зарарсизлантириш устидан гидробиологик ва бактериологик назорат бўлимлари мавжуд. Бу ерда бактериологик анализлар ҳар босқичда ҳафтада 4 марта олинади.\n— Сув 5 та кўрсаткич бўйича таҳлилга оламиз. Бу BH, яъни муҳит ишқорлими ёки фаолми, азот- анил, оқава сувнинг ҳарорати, ҳажм бўйича қуйқанинг ҳосил бўлиши ва маълум ҳажмдаги моддалар миқдори. Умумий тўлиқ таҳлиллар эса 27 кўрсаткич, яъни оқава сувнинг умумий ҳолатини аниқлаш бўйича амалга оширилади, дейди биз билан суҳбатда бош технолог Эльмира Тинчерова. — Бунга кислороднинг биологик истеъмоли, яъни органик моддаларнинг миқдори, шунингдек, нитратлар, нитритлар, оғир металлар, фосфатлар, ювиш воситалари, нефть маҳсулотлари ва ҳоказолар киради. Нефть маҳсулотлар биринчи тиндиргичларда ушланиб қолинади, ювиш воситалари эса биологик тозалашда зарарсизлантирилади.\nКимё–бактериологик лабораториясининг аниқланган натижаларига асосан\nтехнологик жараён белгиланади. Тозаланган иккиламчи сув қишлоқ хўжалигида экинларни суғориш, балиқчиликни ривожлантиришда фойдаланади. Бугун Салар тўйинтириш иншоотида 279 нафар ходим туну-кун меҳнат қилади. Аксарият ҳолатда уларнинг меҳнати кўзга кўринмайди. Аммо шаҳримизнинг тозалиги, аҳолининг соғлиғини асрашда уларнинг ҳиссаси беқиёсдир. Оқава сувларни тозалаш жараёни билан танишар эканмиз иншоотнинг ҳушмуомала, очиқ юзли ходимларининг журналистлардан илтимоси битта бўлди, у ҳам бўлса канализация тизимига турли хил унинг ишлаши ва механизмларнинг бузилишига халақит берувчи чиқиндиларни ташламаслик.\nИншоотнинг фаолият жараёни билан танишар эканмиз, аҳолига қуйидаги канализациядан фойдаланишнинг б ир нечта қоидаларини эслатиб ўтишни жоиз деб билдик. Канализацияга қувурларни ифлослантирувчи ва тозалаш механизмларни ишдан чиқарувчи:\n— озиқ –овқат маҳсулотлари қолдиқларини;\n— сўйилган ҳайвон ва паррандаларнинг ичак-чавоқларини;\n— латта, пахта, шиша, сопол ва бошқа турдаги идиш синиқларини;\n— ёғоч, пластмасса идиш бўлакларини ташламаслик лозим.\nУйда, кичик хусусий корхоналарда мазкур чиқиндиларни йиғиш ва ахлатхонага ташлаш учун махсус идишлар бўлиши мақсадга мувофиқдир.\nИшлаб чиқарувчи корхоналар эса заҳарли кимёвий моддалар, буёқ билан ифлослантирилган оқава сувларни бирламчи тозалашдан ўтказгандан сўнггина, канализация қувурларига ташлашлари шарт. Ушбу оддий қоидаларга риоя этиш атроф-муҳитни тоза сақлаш, инсоннинг бебаҳо бойлиги соғлиқини асраш учун жуда муҳим. Буни унутмаслик лозим!\nАввалгиси: ҚАРОВСИЗ ҲАЙВОНЛАР УЧУН ПИТОМНИК ҚАЧОН ҚУРИЛАДИ?\nНавбатдаги:БУЮКЛАР ТАБИАТ ҲАҚИДА


Британиялик оила бетакрор мебеллар ўстирмоқда » Ўзбекистон янгиликлари – Zamin.uz\nАнглиянинг Мидленд шаҳридаги икки гектар майдонда Гавин ва Элис Мунро мебел дарахтларни ўстиришмоқда. Дербиширда бу эр-хотинларнинг мебел боғи (фабрикаси) мавжуд бўлиб, уларда 250 та стул, 100 ёритгич ва 50 та стол етиштирилмоқда.\nМебел ясаш учун катта-катта дарахтларни кесиш ва уларга углеродли ишлов бериш аслида энг самарасиз ва ер сайёрасини ҳалокатга олиб борадиган ҳаракат. Ушбу мақоладаги ғоя ўша муаммоларга барқарор ечим деб топилмоқда.\n"50 йил дарахтни зўрлик билан ўстириш, кейин уни кесиб, майда ва майда бўлакларга бўлиб, уларни тарошлаш ва қоқишнинг ўрнига ўйлаб топилган ушбу ғоя дарахтни ўзингиз хоҳлаган шаклда ўстиришдир. Бу 3Д-принтерда чоп этишнинг ўзига хос тури ”, - деди Гавин.\nГавин ёшлигида креслога ўхшаш ўсиб чиққан бонсаи дарахтини кўрганида бу ғояга қизиқиб қолган эди. У болалигида умуртқа поғонасининг қийшиқлиги билан туғилган ва йиллар мобайнида умуртқасини тўғрилаш учун темир ғилоф кийиб юришга мажбур бўлган. Унинг фикрича ҳар қандай жонзот қандай туғилган бўлса, шундай ҳолда ўзгача яшашга ҳаққи бор.\n44 ёшли Гавин бу йўналишда 2006 йилдаёқ ўз тажрибаларини бошлаган, у Англиянинг марказий қисмида, Пеак туманидаги иккита кичик участкада стул ўстиришга ҳаракат қилган. 2012-йилда турмуш қуришгандан сўнг Гавин ва Элис Фулл Гроw компаниясига асос солишди ва ғояни биргаликда амалга оширишди.\nДастлабки уриниш бесамар кетди, улар далада етиштираётган ниҳоллар ҳали ўсишга улгурмасдан сигирлар ва қуёнларга ем бўлди.\nШунингдек, улар дарахтлар ўсишини тўхтатмасдан олдин уларни шакллантириб олишнинг энг самарали усулини топишга мажбур бўлишган. Гевин ва Элис уларни дарахт бўлиб етишгандан сўнг мажбурлаб турли йўналишларда ўзгартиришнимас, балки уларнинг ниҳоллик пайтларида тўғри йўналишга йўналтиришни ўрганди.\nБу ғояни амалга ошириш учун улар анча меҳнат ва вақт сарфлашади. Креслолар 12 480 долларга, лампалар 1120-2870 долларга ва столлар 3120-15 600 долларга сотилмоқда. Ва бу нархлар уларнинг қилган меҳнатига арзийди.\nЎртача стул ўсиши учун олти йилдан тўққиз йилгача, яна уни қуритиш учун бир йил кетади. Ҳозиргача берилган энг узун буюртма 2030-йилда тайёр бўлади. Бу ўша йили нафақага чиқувчи мижознинг стулидир.\n“Шу пайтгача инсоният ўрмонларга қанчалик зарар етказгани ҳаммамизга аён. Шунинг учун ҳам биз тош асрида фойдаланилган қадимий усуллардан фойдаланамиз ", дейди Гавин.\nЭслатиб ўтамиз, қадимги римликлар, хитойликлар ва японияликлар ҳам турли шакллардаги дарахтларни ўстиришгани тарихдан маълум.\nГавин ва Элис 2022 йилга қадар ҳар йили ҳосил йиғишга умид қилишмоқда.\nТеглар: бетакрор мебеллар мебел дарахтлар\nЯнгиликлар » Дунё » Британиялик оила бетакрор мебеллар ўстирмоқда\n08:33 Тошкентда дарахтларни кўчириб ўтказадиган машина пайдо бўлди (видео)\n07:59 Мелания Трамп Оқ уйдаги 200 йиллик тарихга эга дарахтни кесиб ташлашларини буюрди\n09:02 Цитрусли дарахтни қандай қилиб данагидан ўстириш мумкин?


4 та Tokoglu Grup турк меҳмонхоналари бош менежери: «Биз ўзбекистонлик меҳмонлар ташрифидан доим хурсандмиз»\nТурк курорти Баҳромқалъа – чиндан ҳам ажойиб ва унутилмас маскан. Ушбу ёзда Leisure Business Travel (Туркия) компанияси томонидан Tatil.uz блогери учун сафар ташкиллаштирилди.\nКурорт ва меҳмонхоналар ҳақида Tatil.uz учун эксклюзив интервьюда тўртта Tokoglu Grup меҳмонхоналари (Assos Barbarossa Hotel, Assos Behramhotel, Zeytinhan Hotel, Assos Dionysos Hotel) бош менежери Али Боштурк сўзлаб беради.\nАли-бей, сайёҳларнинг Баҳромқалъага ташрифларининг асосий сабаби нимада?\nБиринчидан, тоза, илиқ, мусаффо Эгей денгизи. Пляжлар шағалли бўлиб, яхши парвариш қилинган. Соҳил бўйлаб юрсангиз, ҳилпираб турган Мовий ранг байроқларга кўзингиз тушади, улар Баҳромқалъа пляжлари Туркиядаги энг яхшиларидан бири эканлигини билдириб туради!\nИккинчидан, бизнинг минтақа балиқ ва денгиз маҳсулотлари билан довруғ қозонган. Ишонмаслигингиз мумкин, бироқ Измир, Бурса ва ҳатто Истанбулда яшовчилар денгиз маҳсулотларини татиб кўриш учун бу ерга келишади. Мисол учун, Искеле эски шаҳрида, бизнинг Assos Behramhotel меҳмонхонамизда балиқли ресторан бор. Одамлар у ерга кун ботишидан анча олдин, яхшироқ жойни эгаллаш мақсадида келишади. Чунки оқшомда бу ерда одамлар шунчалик кўпки, бўш жойни топишнинг иложи бўлмай қолади.\nЯна бизнинг ўлкамизда балиқчилар кальмар овлашади ва кальмарлар бу ердан дунёнинг турли бурчакларига жўнатилади.\nСайёҳларнинг Баҳромқалъага ташриф буюришларининг учинчи сабаби – бу тарих. Ахир гап ЮНЕСКОнинг бутунжаҳон мероси рўйхатига кирувчи антик Ассос ҳақида кетмоқда! Ассос тарихи ўз илдизи билан 7-асрга бориб тақалади: айнан ўша даврда унга юнонлар томонидан асос солинган. Ассос кўплаб тарихий воқеаларни бошидан ўтказган ва бугунги кунда исталган сайёҳ Афина ибодатхонаси харобалари, 14-асрга оид масжид (у ҳали ҳам ишлайди) ва Усмонлилар империяси давридаги ҳимоя деворларини бевосита кўриши мумкин.\nТўртинчиси (кўпчилик меҳмонларимиз учун асосий сабаб) – бу шовқин-сурондан олисда сокин ва хотиржам дам олиш имконияти.\nБаҳромқалъага қайси вақтда боришни тавсия қилган бўлар эдингиз?\nБу, албатта, ташриф буюрувчининг мақсадига боғлиқ. Мисол учун, Assos Barbarossa Hotel меҳмонхонаси мавсумий ҳисобланади. Баҳромқалъада пляжда дам олиш учун энг яхши вақт – 15 июлдан сентябрь охирига қадар. Бу вақтда денгиз илиқ бўлиб, енгил шабада туфайли намлик деярли сезилмайди. Умуман олганда, Баҳромқалъа ҳавоси Туркиядаги энг мусаффоларидан бири ҳисобланади, бу эса аллергия ва астмаси бор инсонларга ниҳоятда фойдали.\nБошқа бир меҳмонхонамиз – Assos Behramhotel бутик-меҳмонхона ҳисобланади ва унинг эшиклари йил бўйи меҳмонлар учун очиқ.\nУ ерда деярли ҳеч қачон бўш жойлар бўлмайди. Zeytinhan Hotel ҳам йилига 12 ой мобайнида ишлайди.\nМеҳмонхонага кимлар кўпроқ ташриф буюришади?\nМеҳмонхоналаримизнинг асосий дам олувчилари – бу сокин шароитда ҳордиқ чиқариш учун келган тадбиркорлар, ишбилармон ва бадавлат кишилар. Assos Barbarossa Hotel – оилавий меҳмонхона. Бу ерда вақтни чоғ ўтказиш учун болалар хонаси, бассейн ва майдонча бор.\nМеҳмонларимиз қаердан келишади? Туркиянинг турли бурчакларидан, шунингдек, Европа давлатлари – Франция, Германия ва бошқалар. Бизга Россия ва Қозоғистондан ҳам дам олувчилар келишади, бироқ нисбатан кам. Биз Марказий Осиё мамлакатлари – Ўзбекистон, Қозоғистон, Қирғизистондан иложи борича кўпроқ сайёҳларни жалб этишни хоҳлаймиз, шунингдек, Украина ва Белоруссия бозорларига чиқиш ҳам режамизда бор.\nМен узоқ вақт давомида Марказий Осиё минтақасида яшаб ишлаганман. Бизнинг ўлкамиз ҳамюртларингизга ёқишига ишонаман! Айтганча, Assos Barbarossa Hotel бош ошпази Рамазон Софу билан Қозоғистонга ташрифим чоғида танишиб қолганман. Мана 10 йилдирки, у биз билан бирга. У юқори малакали мутахассис ва меҳмонлар талабига кўра исталган таомни, жумладан паловни ҳам тайёрлаб бериши мумкин!\nБиз «йўқ» деган сўзни билмаймиз, шу сабабли ўзбекистонлик меҳмонларимизнинг барча талаб ва истакларини инобатга оламиз!\nЙил давомида меҳмонхоналарингизга кўп сайёҳалар келишадими?\nҲа, бизнинг хоналаримиз деярли доим банд. Рақамларга мурожаат қилсам. Ўтган йили Assos Barbarossa Hotel да 17 мингга яқин сайёҳ дам олди (яна таъкидламоқчиман, бу мавсумий меҳмонхона ва у йил бўйи ишламайди). Assos Behramhotel у қадар катта эмас, унда бор-йўғи 17 та хона бор. У ўзига хос дизайни билан машҳур ва ҳар бир хона маълум бир юнон худоси номи билан аталади. 2017 йилда бу ерга 7 минг меҳмон ташриф буюрди.\nМеҳмонхоналаримиз доимий мижозларга эга. Масалан, Assos Barbarossa Hotel меҳмонларининг ярми ўтган йили ҳам айнан шу ерда дам олишган. Буни ишимиз учун билдирилган энг яхши миннатдорчилик деб ҳисоблайман.\nTokoglu Grup меҳмонхоналар гуруҳининг Туркия сайёҳлик бозоридаги муваффақияти нимада деб ўйлайсиз?\nБиринчи навбатда, бу бекаму кўст сервис. Чунки сайёҳлик бизнесидаги муваффақият гарови – юқори сифатли хизмат кўрсатишдир. Қулайлик ва шинамликни меҳмонхонамиз ходимлари тақдим этишади, улар меҳмонлар талабларига доим зукколик билан жавоб беришади ва ҳеч кимни эътиборсиз қолдиришмайди.\nМисол учун, Assos Barbarossa Hotel меҳмонхонаси жамоаси 65 кишидан иборат бўлиб, уларнинг ҳар бири ўз ишини 100 % билади ва юклатилган вазифани чин кўнгилдан бажаради. Ошхонанинг ўзида 10 та одам ишлайди ва улар ҳар доим таомномани янгилаб боришади.\nАйтганча, ошхона ҳақида. Дам олувчилар учун меҳмонхонада озиқ-овқатлар танлови қандай йўлга қўйилган?\nБиз бу масалага жиддий эътибор берамиз. Барча маҳсулотларимиз органик. Мева ва сабзавотлар ўстирилувчи алоҳида қишлоқ билан шартномамиз бор, кўкат ва тухумлар ҳам ўша ердан келтирилади. Гўштни ҳам йиллар билан синалган фермадан харид қиламиз. Шу сабабли хавотирга асло ўрин йўқ.\nМинтақамизни «зайтун жаннати» дейишади. Меҳмонхонамиз ҳудудида зайтун плантациялари бор. Ҳар йили биз тахминан икки тонна зайтун териб оламиз. Шу сабабли салатларимизда ажойиб зайтун ёғининг таъмини сезишингиз мумкин.\nМеҳмонхоналар қандай овқатланиш тизими бўйича ишлайди?\nИстиқомат қилиш нархига фақат нонушта киради. Тушлик ва кечки овқат, барча ичимликлар – спиртли ва спиртсиз, лимонадлар, чой, қаҳвалар таомномага кўра алоҳида тўлов бўйича берилади. Мисол учун, меҳмонхонада тўрт кишидан иборат оила учун тушлик ёки кечки овқат ўртача $ 100–120 га тушади. Шунингдек, Искеле ресторанларидаги тахминий нархларни ҳам келтириб ўтишим мумкин. У ерда ўртача нарх $150 атрофида.\nTokoglu Grup меҳмонхоналарининг афзалликлари нимада деб ҳисоблайсиз?\nМеҳмонхоналаримиз бадавлат ва талабчан инсонлар учун мўлжалланган, шу боис ҳаммага юқори хизмат кўрсатиш асосий вазифамиздир. Ҳар доим янгилик қилишга интиламиз. Масалан, ҳозир Assos Barbarossa Hotel меҳмонхонасини кенгайтиришни бошладик, чунки у ерга сайёҳлар ташрифи тобора кўпайиб бормоқда. Айни пайтда бизда 64 та хона бор, яъни 250 кишига мўлжалланган. Кейинги йили бизда хоналар сони 100 тага етади.\nАssos Dionysos Hotel ҳам кенгайиб бормоқда. Унинг ёнида янги меҳмонхона қурилиши бошланди, бироқ у ҳақда ҳеч нима демайман. Бу ҳозирча сир.\nҲар бир меҳмонхонамиз бетакрор услуб ва дизайнга эга. Мисол учун, Assos Behramhotel тарихий бинода жойлашган. Тўрт йил муқаддам бу ерда улкан таъмирлаш ишлари олиб борилган. Оқибатда бугунги кунда у ўз меҳмонларини «илоҳий услубда» кутиб олмоқда.\nМеҳмонларга қандай кўнгилочар томоша ва экскурсиялар таклиф қиласиз?\nҲар оқшом кечки овқат пайтида бизда жонли мусиқа янграйди.\nБир киши учун $ 50 эвазига беш соатга яхта буюртма қилиб денгизда саёҳат қилишингиз мумкин.\nБиз ўзимиз экскурсиялар уюштирмаймиз, бироқ меҳмонларимизни ишончли экскурсион бюро билан улаймиз ва улар барчасини аъло даражада ўтказиб беришади. Минтақамизнинг ўзида биз юқорида тилга олган қадимий Ассосга ташриф буюриш мумкин.\nПомукқалъа ва Қаздиларига экскурсиялар айниқса машҳур.\nБиздан Чаноққалъагача чамаси 60 километр.\nБиздан 20 километр нарида ажойиб аквапарк бор. Бир сўз билан айтганда, зерикиб қолмайсиз!\nКурортга қандай бориш мумкин?\nБизгача машина ёки автобусда келсангиз бўлади, бироқ ўзбекистонликларга яхшиси Истанбулдан Балиқесирдаги Эдремит аэропортигача учиб келишлари осон, у ердан эса биз ҳурматли меҳмонларимиз учун индивидуал трансферлар уюштирамиз.\nЭнди эса сиз ҳақингизда. Сиз бор-йўғи 36 ёшдасиз ва тўртта катта меҳмонхонани муваффақиятли юритиб келмоқдасиз. Буни қандай уддалаяпсиз?\nИлиқ сўзлар учун ташаккур. Менга ҳаётий тажриба ёрдам бериб келмоқда, деб ўйлайман. Чунки мен илгари Россия, Қозоғистон, Дубай, Туркия шаҳарларида ишлаганман.\nАсосийси – бутун жараённи йўлга қўйиш ва ходимлар малакасини ошириб бориш. Ҳар куни қилинган ишларни таҳлил қиламан, меҳмонлар томонидан билдирилаётган фикрларни ўрганиб чиқаман.\nМенинг орзуим ишим билан бевосита боғлиқ. Tokoglu Grup тармоғи кенгайиб боришини ва биз нафақат Туркия, балки бутун дунёга чиқишимизни хоҳлайман!\nСиз турли давлатларда бўлгансиз.\nАйтинг-чи, қайси давлат Сизга кўпроқ ёққан?\nМальта, Қозоғистон ва албатта, Ўзбекистон! Мен Тошкентга кўп марта борганман, ўзбек таомларини ёқтираман. Ўзбекистонда ўзимни уйдагидек ҳис қиламан. Ўйлашимча, Сизларга ҳам бизнинг ўлкамизда қулай ва қизиқарли бўлади! Шу боис юртимизга ташриф буюринг ва Туркиянинг янги курортларини биз билан бирга кашф этинг! Биз Сизни кутамиз! Хуш келибсиз!\nTatil.uz Leisure Business Travel компаниясига сафарни ташкиллаштирганликлари ва Баҳромқалъа курорт минтақаси билан танишиш имкониятини тақдим этганликлари учун миннатдорчилик билдиради!


Оқ уй: Россиянинг кўмаги Асадга ўз халқига қарши кураш олиб боришга имкон бермоқда\n10:54 / 23.10.2016\nОқ уй миллий хавфсизлик кенгаши вакили Нед Прайс Россиянинг Сурия президенти Башар Асад тузумига ҳарбий ва иқтисодий кўмаги Асаднинг "ўз халқига урушни давом эттиришига" имкон бермоқда, деб айтди. Бу ҳақда АҚШ президенти маъмурияти сайтида маълум қилинди.\nПрайс бундай баёнотни БМТ ва Кимёвий қуролни тақиқлаш ташкилоти маърузасига изоҳ бериш жараёнида билдирди. Оқ уй вакилининг айтишича, маъруза Сурия ҳукумат қўшинлари томонидан кимёвий қурол сифатида хлордан фойдаланилишини исботлайди. Прайс Россия ва Эронни Сурия ихтилофида кимёвий қуролни қўллашнинг олдини олиш чораларини қўллаб-қувватлашга чақирди.\nРоссия Сурия Оқ уй кимёвий қурол


«Тест жавоблари сотилган» – ДТМ миллий сертификат имтиҳонлари бўйича баёнот берди - EFFECT.UZ\n. 16:35 | 12.06.2021\nДавлат тест маркази миллий тест тизимининг тестлари тарқаб кетгани ҳақидаги хабарлар юзасидан расмий баёнот берди.\n“Ижтимоий тармоқларда ёзилган мақолаларда келтирилган кимё фанидан тест топшириқлари 11 май куни ўтказилган жараёнга тегишли бўлиб, 9 июнь куни ўтказилган имтиҳонда мазкур тест топшириқларидан фойдаланилмаган.\nБиология фани бўйича келтирилган тест топшириқлари ҳақиқатан ҳам 10 июнь куни ўтказилган тест синовларига оид.\nБироқ у тест синови ўтказиб бўлинганидан кейин тест синовига кирган шахслар томонидан ёдлаб чиқилган саволлар асосида жуда кўплаб хатолар билан компьютерда терилганлиги, расмли тест топшириқларида расмларнинг келтирилмаганлиги аниқланди.\nОлинган охирги маълумотларга кўра, айрим ўқув марказлари томонидан “бу саволлар тушади” баҳонасида тайёрланган саволлар жамланмаси шахсларга сотилганлиги маълум бўлди. Бугунги кунда мазкур ҳолатлар бўйича тегишли ҳуқуқни муҳофаза қилиш органлари ва Давлат тест маркази ҳамкорлигида текшириш ишлари олиб борилмоқда”, – дейилади баёнотда.\nБаёнотда қўшимча қилинишича, ҳозирга қадар кимё, биология, математика ҳамда она тили ва адабиёт (ўзбек тили ва адабиёти, рус тили ва адабиёти, қорақалпоқ тили ва адабиёти) фанларидан 2 маротаба миллий сертификат учун тест синовлари ташкил этилди. Тест синовлари жараёни тўлиқ видеокузатув камералари остида ўтказилган.\nТест материаллари Давлат фелдъегерлик хизмати ходимлари томонидан тест синови ўтказиладиган биноларга махсус транспорт воситалари орқали махфийлик таъминланган ҳолда тест синови бошланишидан бир соат олдин етказилган.\nТест синовлари тўлиқ якунлангандан сўнг Давлат фелдъегерлик хизмати ходимлари муҳрланган махсус қоплардаги тест материалларини Давлат тест маркази ходимларидан қабул қилиб олди ва барча материаллар тўлиқ ҳолда Давлат тест марказига қайта етказилиши таъминланган.


ЭГРИНИ ТЎҒРИ ДЕЙДИГАН ХОНИМ « Ўзбекистон Халқ Ҳаракати\nЭГРИНИ ТЎҒРИ ДЕЙДИГАН ХОНИМ\n31 January 2012 - 21:38\nББС Ўзбек хизмати билан суҳбатлашган Ўзбекистон Сенати Қонунчилик ва суд-ҳуқуқ қўмитаси раиси Светлана Ортиқова хоним Ўзбекистонда сиёсий маҳбуслар йўқлигини айтган. (www.bbc.co.uk) Бу билан у диктатор Каримовнинг жиноятига шерик ҳамда бу режимнинг зиндонларида оҳ вой чекаётган йигирма мингга яқин (бу маълумотлар халқаро ҳуқуқ ташкилотларига оид, аслида мазлумларнинг сони бундан бир неча баробар кўплиги тахмин қилинади) ноҳақ қамалганларнинг дуои баъдига ҳам сазовар бўлган.\nАёл бўлишига қарамасдан меҳру шафқатдан бенасиб кўринадиган бу жиноятчига оддий савол бермоқчимиз: яқинда ҳеч қандай асоссиз қамоқ муддати 5 йилга узатилган Муҳаммад Бекжон сиёсий маҳбус бўлмаса, қандай маҳбус ҳисобланиши керак? Бу фақат бир мисол. Маҳаллий ва халқаро ҳуқуқ ҳимоячилари Муҳаммад Бекжон ва унга ўхшаш Каримов диктатурасига қарши бўлишгани учун минглаб ноҳақ қамалганларни сиёсий маҳбус ўрнида кўрар экан, сиз қайси виждон билан Ўзбекистонда сиёсий маҳбуслар йўқ, деяпсиз? Умуман виждон тушунчаси сизда борми? Сиз қанақа аёлсиз, қанақа онасиз? Сиз қандай қилиб уйда болаларингизни қучоғингизга олиб, уларга меҳр шафқат кўрсатаяпсиз? Балки болаларингизни ҳам фарзанд ўрнида кўрмассиз? Чунки сиз ҳеч қандай жиноят қилмаган, аксинча диктатура режимининг жиноятларига қарши бўлганларни сиёсий маҳбус эмас, улар давлатга қарши жиноят қилган, демоқдасиз. Яъни, сиз тўғрини эгри, эгрини тўғри, демоқдасиз. Шундай экан, фарзандларингизни нима, дейсиз? Бу қоидага кўра, фарзандларингизни фарзанд, демаслингиз керак…\nБу ерда сиз тўғри, деб биладиган баъзи эгриларни ҳам сизга хотирлатиб, бу масалаларда адолатсизлик қиладиган сиз ва сиз каби Каримов диктатурасининг малайлари бундай зулм учун эртага муҳаққақ жавоб беришларингизни эслатмоқчи эдик.\nҲозир Ўзбекистонда сизлар тўғри, деб биладиган энг катта эгри мавжуд Конституцияга уни қабул қилган ҳукуматнинг амал қилмаётганидир. Бу қонунсизлик ва ҳуқуқсизлик шу даражада ки, ҳозир Ўзбекистонда ҳеч қандай Конституцион режим йўқ, десак хато бўлмайди. Сиз албатта, мана, мана сиз Конститутцион режимни инкор қилмоқдасиз, дея бизни жиноятчига айлантиришни истайсиз. Ҳолбуки, Асосий Қонунга амал қилмайдиган биринчи шахс, сиз муборак ҳисоблайдиган Ислом Каримовнинг ўзидир. Каримов 1991 йилда биринчи марта Президентликка сайланган ва унинг хизмат муддати 2001 йилда тугаши керак эди. Ҳозир 2012 йил, яъни Каримов 11 йилдан бери Конституцияга хилоф равишда Президентликни эгаллаб ўтирибди. Сизга кўра бу тўғри, аммо бизга кўра бу энг катта эгридир!!!\nШунингдек, Асосий Қонунга кўра, Қонун чиқарувчи (Олий Мажлис), Ижро (Ҳукумат) ва Суд ҳокимиятлари бир биридан мустақил ҳолда фаолият олиб бориши керак. Аммо ижро ҳокимиятининг маҳаллий вакиллари, яъни вилоят ва туман ҳокимлари депутатлик ва сенаторлик мансабларини эгаллаб олишганини, уларнинг барчасининг номзоди Президент Каримов шахсан тасдиқлашини қандай изоҳлаш мумкин? Афсуски сиз ва сизга ўхшаганлар буни ҳам тўғри, дея баҳолайдилар.\nБундай ҳуқуқсизлик ва қонунсизликларни ижтимоий ҳаётнинг барча соҳаларида, мамлакат бошқарувининг барча тармоқларида кўриш мумкин. Хуллас бугун Ўзбекистон диктатура, яъни ҳар қандай эркинликлар тақиқланган давлат эканлиги дунё миқёсида тасдикланган ҳақиқатдир. Шунинг учун ҳам биз фақат юқорида келтирилган мисоллар билан чегараланмиз. Чунки халқимиз айтгандек, балиқ бошидан сасийди. Шундай сасиганлар орасида сиз каби аёл сиёсатчиларнинг борлиги эса дард устига оғир дарддир…\n31 январь, 2012 йил.


Самбочиларимиз қитъада тенгсиз - zarnews.uz\nҲиндистоннинг Нью-Деҳли шаҳрида бўлиб ўтган Осиё чемпионатида мамлакатимиз самбочилари ҳам муносиб иштирок этди.\n22 мамлакат спортчилари иштирокида ўтказилган нуфузли мусобақада Ўзбекистон миллий терма жамоаси 40 та медалга эгалик қилди ва умумжамоа ҳисобида биринчи ўринга сазовор бўлди.\nМазкур беллашувда Ўзбекистон спорт делегацияси мураббийлар жамоаси аъзоси Жавҳар Жабборов бошчилигидаги вилоятимиз спортчилари ҳам фаол қатнашди. Жумладан, 7 та олтин, 2 та кумуш, 1 та бронза медаллари самарқандлик спортчилар ҳиссасига тўғри келди.\nХалқаро тоифадаги спорт устаси Нодира Гулова аёллар ўртасидаги баҳсда мамлакатимиз жамоасига биринчи олтин медални ҳадя этди. Шунингдек, Ҳакимжон Исмоилов, Гулмира Исматова, Давлат Ҳамроев, Неъмат Ёқубов, Сардор Шовриқов, Лочинбек Худойқулов олтин медаль билан тақдирланган бўлса, Жонибек Азизов, Азизбек Убайдуллаев кумуш ва Мираншоҳ Давронов ўз вазн тоифасида бронза медалини қўлга киритди.


Мактубимни укиётган экансизлар демак мен оламдан утган эканман. Доктор Тулкин акадан шуни сурагандим.\nСизлар мендан умрим оз колганини, тез орада улишим аниклигини яширишга харакат килардинглар, мен эса буни сизлардан аввал билганман. Турмадан шунинг учун вактидан аввал жавоб берганди. Лекин умид килардим…\nБундай хатларни нечтасини ёзиб, неча марта йиртиб ташладим. Лекин ёзмасам хам булмасди, сабабини ёзиш давомида тушунтириб борарман.\nБиринчи сабаби, дада, сизни хаётлигимда ишонтира олмаганим – хакикатан хам хеч кандай гунохсиз камалганимни айтиб.” хеч кандай айбим йук” деб минглаб бор кайтарганимга карамай, Сизнинг “бекордан бекорга давлат хам айбсиз одамни камаб юборавермас, ичкарида узинг тан олиб кул куйиб берибсанку” дея жавоб беришингиз ва хатто улимим олдидан хам сизни ишонтира олмаганим менинг юрагимда колганди ва бор гапни айтиб тушунтириб кетмасам Сиздан норози булиб кетган булиб колармиканман деган андиша булса, бошка сабаблари хам бордир, хатимни укиб узларингиз тушуниб оларсизлар.\nДада, биламан, Сиз хам, ва айникса ойим мен хар кандай жиноятчи булган такдиримда хам мени кечирган булардинглар ва мен уша-уша сизларнинг ёлгиз эркатойларинг булиб колаверардим. Лекин камалгунимча сизларга бирор гап текизмагандим, камалганимда хам гунохсиз камалдим, ва сизлар кечиришинглар керак булган иш килмагандим. Хатни укиётганингизда мен худо олдида жавоб бераётган буламан (балки шу хатим учун жавоб берарман). Дада, Сизни биламан, агар яна мен билан гаплашишингизни имкони булганда ” сен жуда художуй булиб номоз хам укимасдинг-ку, худони эслаб колибсанми?” деган булардингиз, лекин улаётган одам худодангина умид килиб коларкан, унга ишонишни хохлаб коларкан, акс холда нега дунёга келдим? 19 ёшимда тухматга ва кийнокларга дуч келиб, 2 йил аъзобланиб 21 ёшимда улиб кетишгами?\nМени ментлар ИВС*га кандай олиб кетганини узларинг эшитгансизлар, лекин у ерда нималар булди, нима учун орадан бир хафта утгач менга юкланаётган барча айбларни тан олиб кул куйиб бердим? Бу хакда сизларга кисман айтиб берганман, баъзиларини айта олмаганман.\nЭсингизда булса мени тунги соат 1 ларда дустим Равшанникидан у билан биргаликда олиб кетганди, видео куриб утиргандик. Ушанда мен кушнимизникига угри тушганини ва кушнининг хотини мендан гумон килгани учун олиб келишганини билмасдим. Иккитаси мени соат 4гача сурок килишди, нима булганини айтмай, бугун каерларда булганим ва нималар килганимни ёзиб беришимни талаб килишди. Ёзиб бериб уйингга кетасан дейишди. Мен эсимга тушганини хаммасини ёзиб бердим. Улардан Кобил деган бир гавдали барзангиси ёзганларимни укиб куриб “фалончи кушнингникига кирганмидинг?” деб суради. Мен хакикатан хам уларнинг эшиги олдида гишт куяётганимизда сув ичгани кирганимни эслаб “ха, сув ичгани киргандим” деб жавоб бердим. “Унда нимага ёзмадинг?” деб суради. Мен ” эсимда турибдими?” дедим. У менга когозни кайтариб бериб, ” ма, кушнимникига хам киргандим” деб кушиб ёзиб куй деди. Мен когозни олдим-да, хаёлимга хар хил гаплар келиб “кундузи соат 3 ларда Саломат деган кушнимизникига сув ичгани киргандим” деб ёзиб бердим. Шунда уша Кобил:\n-Нимага кундузи кирганман деб ёздинг – деб суради\n-Кундузи кирганим учун кундузи кирдим деб ёздим-да – дедим.\nКобил шеригига караб:\n-Курдингми буни айёрлигини, узини хеч нарса билмагандек килиб курсатяпганди, мана, хаммасини билади, шу кирган – деб жагимга бир мушт урди. Йикилганимдан кейин яна тепкилашди. Шунда уларнинг сурогидан кушнимиз Саломатникига угри тушганини билдим, мен киргандим деб ёзиб берасан деб мажбур килмокчи булишди. Сунг сен билан эртага бошкача гаплашамиз, бу хали холва деб устки кийимларимни хам бермай битта камерага тепиб тепиб олиб кириб ташлашди. У ердаги совукдан умуман ухлашнинг иложи йук эди. Узимни “дадам билган булсалар эртага харакат киладилар, балки эрталабгача хакикий угрилар кулга тушиб колар” деб овутиб бир амаллаб тонг оттирдим. Соат 8 да бир кружка кайнаган сув билан бир бурда нон беришди, сув ва нонларни таркатаётган бола мени куриб (у 10 суткага камалганлардан экан) “ох-хо, роса бежабдику” деб нимага камашганини суради, “угрисан дейишяпти, лекин мен угирламаганман” десам “буларни кулига тушмагин, тушганингдан кейин тан олдиради, бирорта гапинг ё хатинг булса менга айт, етказаман” деди. Ундан бу ердалигимни Сизга етказишини сурадим. Лекин хабарим сизга етиб бордими йукми, 5 кунгача билмасдим. Шу 5 кунда менга дузах азобини беришди. Уришди, кулимга наручник кийдириб дераза панжарасига осиб куйишди**, шу холда тепишди, тухумимни кисиб кийнашди. Хаммасини уша Кобил билан ундан хам ифлосрок, роса огрик утганда додласанг кузингга масхара килиб тикилиб куладиган Гофир килди. Нимасини ёзаман, 4 кун бир хилда утди. Улар одатда сурокка кеч соат 5-6 ларда келиб ярим кечадан утганда кетарди. Факат уларгина эмас, бошка терговчилар хам “синдиргунча” шундай ишлашар экан.\n4- куни сурок кила туриб, Кобил ” мана, шеригинг тан олди, сен хам ёзиб беравер узингни кийнамай” деди. Мен ишонмадим. Шунда Равшанни олиб келишларини буюрди.Уни куриб куркиб кетдим, юзи шишиб кетган, бурни кашка, мени куриб йиглаб юборди. “Жон ошна, мени мажбур килишди, кут килиб куямиз деб биттасини олиб киришди, огзингга хам тикаман деди” деб йиглади. Кобил уни чикариб юбориб, менга яна яхшиликча ёзиб беришимни, уйлаб куришга бир кун вакт беришини ва кейин узимдан куришимни айтиб, камерага чикариб юборди.\nМен сизнинг харакат килаётганингизга ишонардим, хар куни тонгни бугун дадам адвокат топиб киргизиб юборсалар керак деган умидда кутиб олардим. Эшитгандим, яхши адвокат топиш кийинлигини, лекин мени хизбут деб камамагани учун менга оддий бир адвокат, ментлар шу ерда “боглаб” куйган, хатто дабдала булиб кетган юзимни куриб хам пинагини бузмайдиган “дежурний” адвокатни эмас, мени тарафимда турувчи бир ИНСОНни кутардим. Шу ментхонада холимни Сизларга етказа оладиган битта инсонга зор булдим.\n5 – куни Кобил негадир эрталаб келиб сурокка чакирди. Сурок хонасига киришим билан у “хуш, уйлаб курдингми?” деб суради. Мен уйлаб курганимни, тан оладиган хеч кандай гунохим йуклигини айтдим ва “Сизни хам менга ухшаган укангиз булса керак, мен хам уша укангизга ухшаган бир инсонманку, нега мени шунча урасизлар, бу гаплар тухматлигини узингиз хам биласизку” деб ялиндим. Шунда у:\n– Агар укам санга ухшаганида уз кулим билан бугиб улдирардим – деб соткада телефон килиб Гофирни чакирди. Гофир купинча уйига кетмай ИВСда колишини эшитгандим, бугун хам 10 минутга колмай уйкудан кейин ковоклари шишган холда кириб келди. Кириб менга каради ва “яна кайсарлик киляптими?” деб суради ва “бунга анави нахангни чакириш керак, кут килиб куйиш керак бу угриваччани, хабарини таркатиб юборсак зонада хам зекларга Наташа булиб юраверади” деди. Мен ментларга ишлайдиган наханг лакабли бир педераст борлигини, ментларни буйруги билан куп болаларни “петух” килиб куйганини ва Равшанни олдига хам ушани киргизишганини билгандим, куркиб кетдим. Лекин барибир кул куйиб беришга унамадим, уни факат кечкурун ишга солишларини хам билардим, хозир вакт эрта, балки дадам тайинлаган адвокат бугун келиб колар деб умид килдим. Гофир ишшайиб туриб “балки нахангни кутиб утирмай узим кут килиб куя колайми, лекин мен килганимда хам мана бу дубинкани тикаман, ёткиз буни” деди. Каршилигимга карамай мени полга ёткизишди ва Кобил устимга утириб ушлаб турди, шимимни ечмокчи булишди, мен тинмасдан тепиб харакат килавергандим, Гофирни жахли чикиб сукиб оёгимга утирди-да товонимга дубинка билан ура бошлади, Кобил сочимдан ушлаб бошимни полга урди. Миям хозир отилиб чикиб кетади деб уйладим, негадир узимга узим илдизига болта урилаётган дарахтга ухшаб кетдим ва хушимдан кетиб колибман. Сув сепиб, бетимга уриб хушимга келтиришди ва сен билан кечкурун гаплашамиз деб камерага чикариб ташлашди.\nДада, уша куни адвокатни топиб бугун жунатишингизни камерада худодан йиглаб сурадим. Ташкарида кандайдир овоз келса кормушкага*** югурдим. Овкат таркатадиган болалардан хар бир келган одам хакида сурадим. Энди мен учун эрта, суд йук эди, мен учун факат бугун кечкурун бор эди, уни аклдан озиш даражасидаги вахима билан кутардим. Болалар хам буни тушуниб, нима гап булса шипшитиб кетиша бошлади. Ментларнинг орасида хам тош котмаганлари бор экан, конвой бир мент “агар бола керак булса тезрок харакатингизни килинг, хеч булмаса жинни булиб колади” деб узини танитмай сизларга телефон килиб куйганини айтиб, далда бериб чикиб кетди. Уша ерда булган вактим давомида мен учун энг яхши хабар шу булди – энди Сиз мени каердалигимни биласиз, энди куткариб оласиз.\nШунинг учунми, кечга якин кормушка олдида туриб бир неча марта кимлардир фамилиямни тилга олганларини эшитиб колганимда мен ёрдам етиб келганини тушундим ва йиглаб юбордим. Камерадан туриб “мен шу ердаман” деб бакирдим. Ташкаридан уша яхши пойлокчи мент кирди-да ” сени шу ердалигингни хеч ким яширяпгани йук, узингни бос, хунграма”, деб чикиб кетди. Жуда хурсанд эдим, лекин яна негадир томогимга йиги тикилиб келарди.\nКелган адвокат эмас, айтишича сизнинг синфдош дустингиз милиция майори Ботир экан. Ундан сиз мендан хабар олишини ва ёрдам беришини илтимос килган экансиз. Адвокат келганидан хам купрок суюндим, хозир хамма муаммоларни хал килиб чикариб юборадигандек эди назаримда. Булган ишларни барчасини гапириб бердим . Хамма умидим унданлигини, хеч кандай айбим йуклигини, Кобил кийноклар билан менинг буйнимга куймокчилигини айтдим. У гапларимни эшитар экан, борган сари ковоги осилиб борди ва бирор соатда кайтишини, сурокда узи хам булишини айтиб чикиб кетди.\nМен шу ерга тушганимдан буён чикиб кетишимга ишонганим холда биринчи марта енгил нафас олдим, ва сурокка чакирганда куркмай чикиб бордим. Кобил билан Гофир нималарнидир гаплашиб утирган экан, кириб боришимга Гофир “Малла (Ботирни лакаби шундай экан) сенинг киминг булади?” деган савол билан кутиб олди. Мен хар эхтимолга карши бироз ёлгонламокчи булиб “Кариндошим” деб юбордим. Шунда Кобил “Унда икковимиз хам кариндош эканмизда, хе санга ухшаган кариндошни онасини …” деганича бикинимга каттик тепди. Кутмаганим учун узимни бироз булса хам олиб коча олмай колдим. Назаримда бикинимда нимадир узилиб кетгандек булди, куз олдим коронгилашиб хеч нарсани билмай колибман. Узимга келганимда Кобилнинг овози жуда узокдан эшитилди: “бир ошнангиз учун каръерамни харом килмокчимисиз, ман уже доложит килиб булганман, тушунасизми”. Сунг дустингиз Ботирнинг овози эшитилди: “шунчалик хам урасанми, адог килибсанку болани, огзидан кон келиб ётибди-ку”. Кузимни очганимда Ботир менинг ёнимда чуккалаб утирарди, лекин кузи Кобилда экан. Кобил “Сиз аралашмасангиз мен буни огзига с…. боласини олиб булса хам тан олдираман” деб бакирди ва менинг узимга келганимни куриб колди. Буни Ботир хам курди, менга бироз тикилиб тургач, Кобилга – “майли, аралашмайман, лекин сан айбловдан боскинчиликни олиб ташла” – деди ва менга караб гапини давом эттирди: -Милиса халкини онасини с…., узимни жияним, ишга узим олиб кирганман, гапим утмади. Даданг менга кечрок айтиб колди, Жалолободда командировкада эдим. Лекин судда харакат киламан, судьялар купи таниш, шартли килиб чикариб оламиз, сен протоколга кул куйиб беравер, булмаса сени бир нарса килиб куяди бу ифлос, буни яхши биламан.\nДустингизни мен бошка курмадим.\nУ чикиб кетаётганида мен беихтиёр бошимни кутариб урнимдан турмокчи булдим, лекин бикинимдаги кескин огрикдан додлаб юбордим. Кобил менга караб ” менга кара, бунака номерларинг манга утмайди, нима килай, нахангни чакирайми ё кул куйиб берасанми?” деб бакирди. Мен энди негадир куркканим хам йук, бошим айланар, кунглим айниб, бикиним каттик огриб хамма нарса аралашиб кетган, факат мени тинч куйишларинигина истардим, бошка хаммаси мен учун бефарк булиб колганди. Ётган жойимда кул куйиб бердим. Шундан кейин мени Гофир иккаласи кутариб камерага олиб чикиб куйишди. Зулматга чукиб кетгандек булдим.\nЯна огрикдан узимга келдим. Ёнимда бир одам чуккалаб утириб, бикинимга кули билан босиб кураётган экан. Икки кадам нарида эса Кобил турарди. У одам врачлигини тушундим, лекин негадир халат киймаганди.\nШундан сунг судгача 1 ой давомида менга яхши карашди, система укол килишди, даволашди. Уйдан келган овкатларни хам олиб кириб беришди. Факат эсингизда булса бир марта хам учрашувга рухсат бермади, сабаби кукарган жойларим узок вакт билиниб турди. Этим ёмонлигини, ёрилган жойим хам кийин тузалишини билардингиз. Бикинимдаги огрик эса хатто суд кунларида хам тула утиб кетмаганди. Бу огрик хозир хам бор, мени упка касали – сил эмас, шу огрик олиб кетяпти, назаримда ушанда тепганида жигаримни уриб куйган экан.\nМен ёзмокчи булган нарсаларимни барини ёзиб булдим. Зонадаги ит хаётини ёзишга хожат йук. Факат бир нарсани айтиб куяй – давлат бекордан бекорга камар экан ва унакалар зонада тикилиб ётибди.\nЯна бир гапни айтиб куйишим керак, уша дустим деб юрганингиз мент Ботирнинг сизга айтгани – мен хамма нарсани узим тан олганим хакидаги гапи ёлгон. У менга хеч кандай ёрдам хам бермаган, аксинча унга ишониб куймаганингизда адвокат топармидингиз ва хаммаси бошкача булармиди.\nДада, хатимни кайта укиб чикиб бир хато килганимни курдим – яна аввал ойимни ёзибман, кейин Сизни . Зонадан хат ёзганимда хам шундай килган эканман, роса хафа булиб “аввал дада кейин ойи деб ёзсанг булмайдими, ё сен учун оилада ойинг биринчи уринда турадими?” деб хат ёзганингиз эсимда. Лекин яна кайтадан ёзишга вактим хам колмагандир деб уйладим. Бунинг учун кечиринг. Мендан рози булинг.\nУмидани туйи булганини эшитдим, уни жуда яхши курардим. Сунгги умидим хам кетди.\nБирорта кизни кулини ушламагандим….\nМактубдаги бундан кейинги жумлалар куюк килиб учириб ташланганди, баъзи харфларнигина ажратиш мумкин эди.\nТулкин ака дафтардаги мактубни бир неча кайта укиб чикди. Рашиднинг улимидан 2 кун аввал муковалари скотч билан ёпиштирилган, вараклари йиртилаверганидан юпка булиб колган ушбу дафтарни унга бераётиб, “дохтир, мен улганимдан кейин бир оз вакт утказиб шу хатни дадамларга бериб куйсангиз, илтимос” деяётган синик овози кулокларига яна эшитилгандек булди.\nУ сил касалликлари шифохонасида 26 йилдан буён ишлар, жуда куп касалларга ёрдами теккан, лекин уларнинг купчилигини эслай хам олмасди. Дадаси олиб келган бу йигитни эса келган соатидан бошлаб эслаб колганди. Унинг рангида нотабиий сариклик куриниб турар, бироз унг томонга букчайганича унг кули билан бикинини авайлабгина босиб турарди, шу сабаб унинг дадаси Махмудга биринчи саволи “Углингиз сарик билан огримаганми?” дейиш булганди. Рад жавобидан кейин хам миясидан “барибир текширтириб куриш керак” деган фикр утганди.\nЛекин кейин Рашиднинг касаллик варакаси билан танишиб чиккач, айникса ИИБдан кайта -кайта келишиб, ёрдам беришга тайёрликларини билдиришгани, лекин ташхис шундай колгани маъкул булишини писанда килиб утишларидан у баъзи нарсаларни тахмин билан тушуниб улгурганди. Йигит хакикатан хам сил касали билан огриган, упкасида доглар бор, лекин унинг хаётига хавф солаётган касаллик бу эмасди. Тулкин ака йигитда цирроз, жигар куришини аниклади, ва ИИБ ходимларининг очик-ойдин дукларидан сунг уни бошка касалхонага утказмагани холда жигар куришидан хам даволай бошлади. Бунинг учун узининг танишлари шу соха мутахассисларини бир неча бор касалхонага олиб келиб уларни маслахатларини олди, уларнинг касални тезлик билан ихтисослашган касалхонага утказилиши хакидаги талабларини “бу йигит силнинг юкумли фазасида эканлиги” хакидаги келишмаган бахона билан рад килди. Лекин унинг барча харакатлари зое кетди, энди кеч булганди. Рашид вафотидан кейин эса биринчи навбатда отаси Махмуд углини паталоганатом текширишига каттик каршилик курсатди, ёрдирмайман углимни деб туриб олди, милициядан келганлар эса хамма когозларни узлари хал килиб беришларини айтиб жасадни бериб юборишга “кундиришди”.\nТулкин ака зиёли инсон эди, шу билан бирга эскичага хам хурмат билан карар, васиятномани качон топшириш хакида куп уйлади. Рашид васиятномани сабабсиз унга бермаганини тушунарди, ва кеча унинг кирк маросимига дуо-фотиха килиб келиш бахонасида бориб мактубни хам топшириш фикрида Махмудларникига бориб кутилмаган холат устидан чикди – у аввал куриб кирк маросимига йигилганлар деб уйлагани махалла ахли Махмуднинг фотихасига йигилганлар булиб чикди. Уларнинг узаро шивир – шивири бир нарса хакида – Махмуднинг юраги ёлгиз фарзанди улимини кутара олмагани хакида борарди. “Угри булса хам барибир фарзанд фарзанд эканда, дадасини хам адог килди, хай, хаёт шу экан, икковини хам аллох узи рахматига олган булсин, келинга кийин булди, 40 кунда хам углидан, хам эридан ажралди” деб гапини тугаллади бир тупорирок кария.\nБировнинг хатини очиб укиб куришга мажбур булган Тулкин ака кеча уни Рашиднинг онасига ташлаб келавермагани учун худога шукур киларди – бу унга хам укилган улим хукми булармиди балки.\nЁнма-ён жойлашган икки кабр устида килган тиловатидан сунг у хат узига хам тегишлилигини, дадаси улибдику деб хатни ёкиб ташлаш мархум рухини сотиш эканлигини, бу оила бошига тушган кургуликлар борган сари оммавий булиб кетаётганлигини, Узбекистонда урта асрга хос тизим пайдо булгани, буни сабаблари хакида уйларди. Ва Рашиднинг хат ёзиши сабабини тушуниб етгандек булди – Рашид факат узини номини оклаш учун, ёки узини котилларини жавобгарликка тортиш учун ёзмаган бу хатни, Узбекистонда ментларни жавобгарликка тортишнинг имкони йуклигини у яхши тушунган. Бу хат Рашиднинг факат уз отасига эмас, балки узи каби фарзандлари, ака укалари нохак камалиб кетган минглаб инсонларга, халкка каратилган сунгги фарёди эди. Тулкин ака шу кабрлар ёнида туриб мактубдаги учириб ташланган жумлаларнинг маъносини тушуниб етди: ДАДА, СИЗ ДАВЛАТ БЕКОРДАН БЕКОРГА КАНЧАДАН КАНЧА ИНСОНЛАРНИ КАМАГАНИНИ БИЛАРДИНГИЗ-КУ. УЗОК ВАКТДАН БУЁН МИЯМНИ БИР ФИКР БУРМАЛАРДИ – СИЗ УЗИНГИЗНИ АТАЙИН МЕНТЛАРГА ИШОНГАНДЕК КИЛИБ КУРСАТИБ ЮРГАН ЭМАСМИСИЗ? ЧУНКИ МЕН СЕНЛАРГА ЭМАС, УГЛИМГА ИШОНАМАН ДЕГАНИНГИЗДА МЕНТЛАРГА КАРШИ ЧИКИБ МЕНИ ХИМОЯ КИЛИШИНГИЗГА ТУГРИ КЕЛАРДИ. СИЗ ЭСА УЗ ФАРЗАНДИНГИЗНИ ХИМОЯ КИЛИШГА КУРКДИНГИЗ.\nТулкин акани Рашиднинг улим олдидаги унсиз нигохи таъкиб килар, энди у нигохнинг маъносини яхши биларди, бу нигохда унга нисбатан хам хакли таъна яширинганди.\nМенинг жувонмарг булишимга кимлар сабабчи? Факат ментларми?\n” …нега дунёга келдим? 19 ёшимда тухматга ва кийнокларга дуч келиб, 21 ёшимда улиб кетишгами?… ”\nУмидани жуда яхши курардим….\nМактубни ШОҲ МАРДОН оққа кўчирди.\n« O’zbekiston – sehrsiz va dinsiz diyor! Diktatura manzaralari »\numida, on 02/28/2007 at 9:39 am said:\nBu maqolani o’qib yig’ladim, ich-ichimdan yondim! Axir bu mentlarni ham ona to’qqandir? Nega ular bunchalar vaxshiy hayvondan ham battar harakat qilishadi? Yoki bugun butun O’zbekiston paranoya kasaliga duchor bo’lganmi?\nMentlarga: axir sizlar ham Allohdan qo’rqinglar, bir kun kelib uning oldida hammamiz javob beramiz! Boshqalarni qiynoqqa solganda o’z onalaringiz, bolalaringiz, ayollaringiz, aka-ukalargiz ko’z oldingizga kelsin! Siz ham odamdan yaralgansiz-ku! INSOF, INSOF ber bularga! Umida.


Жонли эфирда мулоқот: Меҳмонлар - BBC Academy\nАгар жонли эфир пайти студиянгизда меҳмонлар бўлса, дастурингизнинг қандай бориши номаълум, айни пайтда эшиттириш янада қизиқарлироқ ҳам бўлади, дейди Би-би-си дастур бошловчиси Жулиан Воррикер.\nБир пайтлар икки хил нуқтаи назарга эга икки меҳмонни студияда бир-бирига қарама-қарши ўтирғизиб, гапиртириш удумга кирган эди... Ҳозир ҳам ана шу шаклда баҳс уюштиришнинг ҳеч ёмон жойи йўқ. Аммо баъзи мавзулар шундай бўладики, уларни фақат икки қутбдан иборат қирралардан иборат деб айтиб бўлмайди.\nШундай экан, бирор бир мавзуни кўтармоқчи бўлсангиз, биринчи меҳмонни 20 дақиқага таклиф этинг, кейин ўрнига иккинчи меҳмонни студияга киритинг, ундан сўнг яна бир меҳмонни... Кейин уччаласини ҳам студияга таклиф этинг.\nБундай эшиттиришнинг энг зўр томони шуки, унинг учун мутлақо қоида йўқ. Янги меҳмоннинг студияга кириб келиши телефон орқали боғланадиганларга эътибор қаратишга ёрдам беради.\nБаҳсни бир ярим соат давом эттиринг, бу фурсат мобайнида янгидан-янги телефон қўнғироқларини истайдиган одамлар топилиши тайин.\nҚўнғироқ қилувчиларни синаш\nСиз радиодастур бошловчиси сифатида қанча кўп телефон мулоқотлари ўтказсангиз, сизни шунча кўп тингловчи танийди, кўп одам ўзини сизни яхши биладиган, деб ҳис қилиб қолади.\nРадиодастурда кўтарилаётган мавзу борасида фикр-мулоҳаза билдирмоқчи бўлиб телефон қўнғироғи қилган одам эфирга кириб келиб, мавзу бўйича ўйлаганларини тўғридан-тўғри гапириб кетавериши тўғри эмас. Айни бир пайтда биз ҳамма одамдан ҳам сиёсатчи даражасида фикр юритишни талаб қила олмаймиз, бунинг учун ҳам қўнғироқ қилган одамни айблаб бўлмайди. Аммо баъзан қарор қабул қиладиган шахсларга бериладиган саволларни қўнғироқ қилган тингловчига бермаслик лозим.\nБу ерда ҳам ёзиб қўйилган аниқ қоида йўқ. Айрим кишилар яйраб, кўнгилдан суҳбатлашишса, бошқа бир одам бир-икки саволдан кейин қисиниб-қимтиниб қолади. Дастурни олиб бораётган киши бу нарсани доим ёдида тутиши зарур.\nБошловчи сифатида бир неча инсоннинг хафа бўлиб қолишига ва бу хафагарчилик келтириши мумкин бўлган оқибатларга сиз тайёр турмоғингиз керак. Айни пайтда исбот-далилсиз кўп гапириб юборганларни танқид қилишга ҳам тайёр бўлишингиз керак. Сиз ҳеч қачон олдиндан айтолмайсиз, балки кимнингдир фикрига қарши бориб гапиришингизга тўғри келар.\nЛекин шуниси аниқки, сиз билмаган нарса ҳақида гапирилаётган бўлса, бу радиосуҳбатни шу соҳанинг билимдони тинглаётган бўлиши мумкин. Ҳозирги интерактив замонда бу билимдон кишининг сиз билан кейинги суҳбатдош бўлиши фурсати ораси узоқ бўлмаслиги мумкин. Ана шундай вазиятда мувозанатни ушлаш фойдалидир.\nКутилмаган нарсаларга тайёр бўлиш\nСиз ўзингизнинг хонадонингизда уй юмушлари ёхуд бошқа бир машғулот билан банд бўлиб, “бир қулоғингиз билан радиони тинглаб турган пайтингиз” кимнингдир бировнинг шаънига ҳақорат қилаётганини ё кимгадир “мағзава ағдараётгани”ни эшитиб қолишингиз мумкин. Бундай ҳодисалар учраб туради.\nҲақорат жиддий нарса, шунинг учун радиода дастурни олиб бораётиб, суҳбатлашаётган пайтда бир шахснинг бошқа шахс ҳақидаги хуш кўрилмайдиган сўзларини эшитиб қолсангиз, унга шундай денг: “Тушунарли, жаноб Х айни дақиқада сизнинг бу каби айбловингизга жавоб беролмайди, сабаби у бу ерда эмас. Шундай экан, сиз айтаётган гапларнинг ҳақиқат эканига ишонч ҳосил қилишнинг имкони борми ҳозир? Агар шундай бўлса, мен сизнинг гапларингизни давом эттиришингизга рухсат берган бўлардим”.\nАгар студиядаги микрофон бошқаруви сизнинг қўлингизда бўлса, бу тингловчининг овозини пасайтириб, суҳбатга якун ясаш мумкин, агар овоз бошқаруви ёнингизда бўлмаса, студия менеджеридан ҳақоратгўй билан алоқани узишни илтимос қилиш мумкин.\nСиз билан телефон мулоқотида жонли эфирда гапираётган киши ножўя амаллар билан намоён бўлишни бошласа, сиз уни огоҳлантиринг: “Сизнинг гапингизни бўлаётганим учун узр, аммо сиз айтаётган гапларни тинглаётган одамлардан кимдир ўзини ҳақоратланган ҳис қилиши мумкин. Шунинг учун мен студиямизга қўнғироқ қилган бошқа тингловчимизга ўтаман”.\nСиз тингловчилардан узр сўрашингиз лозим. Би-би-си хонадонларига сўкинишни олиб кирганидан одамларнинг кўнгли хира бўлиши тайин, шунинг учун сиз Би-би-сининг Таҳририй сиёсатидаги ёмон тил ҳақидаги бўлимини доимо ёдда тутишингиз лозим. Шунингдек, жонли эфир вақтида жиддий кутилмаган ҳодисаларга доим тайёр туринг.\nКутилмаган нимадир юз берганда ўзингизни йўқотиб қўйманг. Жонли эфир вақтида назоратни йўқотиш оқибатлари хунук бўлиши мумкин. Шунинг учун совуққонлик муҳим.


Унда Fиждувон кулоллик мактаби вакилларининг ижодий ишлари намойиш қилинмоқда.\nДилноза Нарзуллаеванинг майда кулоллик буюмлари кўпчиликнинг эътиборини қозониб улгурган. Боиси уларда тарихий анъанавийлик билан бирга, ўзига хос замонавийлик ҳам акс этган. Акмалжон Нарзуллаевнинг асарларини томоша қилган киши эса, бир дам бўлсин, мозийга саёҳат қилади. Айниқса, унинг IX — XI асрларга оид сопол буюмлардан нусха кўчириш усулида тайёрлаган маҳсулотлари АҚШ, Канада музейларида сақланаётир. Улардан айримлари кўргазма доирасида халқимиз эътиборига ҳавола этилаяпти.\nУмуман олганда, Fиждувон кулоллик мактаби намуналари ёрқин ранги, табиат, ўсимлик ҳамда қушлар акс эттирилган нақшлари билан ажралиб туради. “Дуғоби коса”, “Нондон”, “Қанддон”, “Шокоса”, “Табақилабигардон” кабиларда шакллар хилмахиллиги билан асар бежиримлиги янада ортган.\nFиждувон кулоллик мактаби давомчиларининг ишлари 150 дан ортиқ халқаро кўргазмаларда ўзининг муносиб эътирофини топган.\nМазкур тадбир халқимизнинг маънавий меросини чуқур англашга, шонли ўтмишимизга оид осориатиқалар орқали ташриф буюрувчиларни, айниқса, ёшларни умуминсоний қадриятларга ҳурмат, она-Ватанга муҳаббат руҳида тарбиялашга хизмат қилади.\nМазкур рукндаги бошқа мақолалар: « ...Ажаб сеҳри бор\tТотувлик ва ҳамжиҳатлик намойиши »


Манжукичдан Кагавагача. Ишсиз қолган 10 футболчи\nЕвропа ва бошқа қитъаларда трансфер ойнаси якунига етгач, жаҳоннинг бир қатор номдор футболчилари клубсиз қолиб кетишди. Қуйида ишсиз қолиб, бутсасини қозиққа илишга яқин келган футболчилар ўнлигини келтирамиз.\nМарио Манжукич, 34 ёш\nСўнгги клуби: «Дуҳайл» (Қатар)\nҚатарда ярим йил ҳам тўп сурмаган хорватиялик ҳужумчини Москванинг «Локомотив» клуби ўз сафига қўшиб олиш учун ҳаракат қилди. Бироқ сўнгги паллада трансфер амалга ошмай қолди. Бунга футболчи ва клуб ўртасида молиявий масалаларда бир тўхтамга келинмагани сабаб бўлди. Шундан сўнг Манжукичнинг «Бешиктош» клубига ўтиши мумкинлиги борасида ҳам хабарлар тарқалди, аммо туркияликлар тажрибали футболчига икки йилга 10 миллион евро маош тўлашга рози бўлишмади.\n34 ёшли Марио эркин агент сифатида Англия Премьер-лигасида фаолият бошлаши мумкин эди, аммо у «Вест Ҳэм» ва «Астон Вилла»нинг молиявий камтарона таклифини рад этди. Охир-оқибат Манжукич ишсиз қолди.\nДаниэль Старриж, 31 ёш\nСўнгги клуби: «Трабзонспор»\nЮрген Клопп қўл остида «Ливерпуль»да ўйнаб кета олмаган Старриж ўтган мавсум ёзида «Трабзонспор»га ўтганди. Аммо март ойида футболчининг укаси ўз акасининг Туркия клубида фаолият бошлашига пул тиккани маълум бўлгач, Старриж 4 ойга футболдан четлатилиб, 150 минг фунтга жаримага тортилганди. Дисквалификация муддати якунлангач, турклар инглиз форварди билан хайрлашишга қарор қилишди. Натижада Старриж ҳеч бир клубга керак бўлмай қолди ва ҳозиргача ишсиз қолмоқда.\nЭзекьель Гарай, 34 ёш\nСўнгги клуби: «Валенсия»\nГарай матбуотда йиллик маоши 2,7 миллион евро бўлган янги шартномани имзолашдан бош тортгани борасидаги хабарларни ўқиб, «Валенсия»ни ёлғон маълумотлар тарқатишда айблаганди. Бунга жавобан «Валенсия» унга бир неча марта келишувни узайтиришни таклиф қилгани ва аргентиналик ҳимоячи таклифни рад этгани ҳақида маълум қилди. Охир-оқибат клуб ва футболчи ўртасидаги шартнома 30 июнь куни ниҳоясига етди ва Гарай эркин агентга айланди. Ёзда ҳимоячига «Интер» ва «Рома» қизиқаётгани ҳақида хабарлар тарқалган бўлса-да, якунда 34 ёшли футболчи жамоасиз қолиб кетди.\nЖек Уилшер, 28 ёш\nСўнгги жамоаси: «Вест Ҳэм»\nБир неча йил аввал «Арсенал» ва Англия футболининг асосий ёш юлдузи ҳисобланган Уилшер ушбу мавсумда «Вест Ҳэм» захира ўйинчисига айланиб қолди. Барча мусобақаларда фақатгина 10 учрашув ўтказган Жек захира футболчиси мақомига эга бўлишни истамади ва октябрь ойида лондонликлар билан шартномасини бекор қилишни маъқул топди. Натижаларидан кўра кетма-кет жароҳатлари билан кўпроқ ном чиқарган Уилшер таклиф кутиш билан овора.\nАлешандре Пато, 31 ёш\nСўнгги клуби: «Сан-Паулу»\nСўнгги бир ярим йилни ватанида, аниқроғи «Сан-Паулу» клубида ўтказган Бразилия миллий жамоаси ва «Милан» собиқ ҳужумчиси Пато «Либертадорес Кубогида ғолиб чиқиб, Европага қайтиш ниятидаман» деган бўлса-да, якунда Алешандре совринга эриша олмади, август ойида эса сан-паулуликлар билан шартнома узайтирилмади. Бироқ Европага қайтиш яна ортга сурилди. Октябрь ойида Патога Италиянинг «Женоа» клуби қизиқаётгани ҳақида хабарлар тарқалди, аммо Генуя клуби жароҳатга мойил бразилияликни эмас, ўзбекистонлик Элдор Шомуродовни ўз сафига қўшиб олди.\nАнтонио Валенсия, 35 ёш\nСўнгги клуби: ЛДУ Кито\n«Манчестер Юнайтед» захира ўриндиғида қолиб кетган эквадорлик футболчи клубни тарк этиб, ватанига йўл олди ва пойтахтнинг ЛДУ Кито клуби сафига келиб қўшилди. Валенсиянинг Эквадордаги фаолияти ёмон кечмаётганди, у доимий равишда майдонга тушар ва жамоанинг етакчиларидан бири саналарди. Аммо июль ойида ЛДУ Кито кутилмаганда Антонио билан шартномани узайтирмаслигини маълум қилди. Оқибатда 35 ёшли футболчи жамоасиз қолиб кетди ва тез орада фаолиятини якунлаши кутилмоқда.\nМарио Балотелли, 30 ёш\nСўнгги клуби: «Брешия»\n«Супермарио» ҳамон қувноқ ва жўшқин ҳаёт тарзи билан яшаб келмоқда. У ўзининг хурмача қилиқларини «Брешия»да ҳам давом эттирди. Ошқозонидаги оғриқларни баҳона қилиб машғулотлардан ўзини олиб қочди ва жамоанинг Zoom орқали олиб бориладиган назарий дарсларида иштирок этмади. Унинг эркаликларини кўтара олмаган клуб Мариодан воз кечди. Клубни судга бериш ҳам Мариога фойда келтирмади. Балотеллига «Женоа» қизиқиш билдирган, аммо клубдаги муҳитни бузишидан хавфсираган клуб раҳбарияти италиялик ҳужумчини ўз сафига қўшиб олмади. Натижада 30 ёшли форвард жамоасиз қолди.\nСамир Насри, 33 ёш\nСўнгги клуби: «Андерлехт»\nБир пайтлар «Янги Зидан» бўлиши тахмин қилинган Насрининг фаолияти тобора тубсизлик сари «шўнғиб бормоқда». Унинг тартиб-интизоми Балотеллидан қолишмайдиган даражага етиб келди. RMC Sportга берган интервьюсида Франция миллий жамоаси мутасаддиларини таниш-билишчиликда айблаганди. Сўнг карантин қоидаларини бузган ҳолда Дубайга дўстлари даврасига йўл олди ва «Андерлехт» билан алоқага чиқмасликни маъқул кўрди. Бундан ранжиган клуб у билан ҳамкорликни давом эттирмаслигини билдирди. Энди эса Самирни ҳеч бир жамоа ўз сафига чорлаётгани йўқ.\nКвадво Асамоа, 31 ёш\nСўнгги клуби: «Интер»\nГаналик футболчи яқин пайтларгача «Ювентус» вингери сифатида жонбозлик кўрсатарди, сўнг «Интер»да ҳам доимий тарзда майдонга тушарди. Аммо «нерадзурри»га Антонио Конте келгач, Асамоа дастлаб асосий таркибдаги ўрнини йўқотди, сўнг қайдномага ҳам киритилмайдиган бўлди. Октябрь ойига келиб футболчи жамоасиз қолишга мажбур бўлди.\nШинжи Кагава, 31 ёш\nСўнгги клуби: «Сарагоса»\nЯпониялик футболчи «Боруссия» клубида жавлон уриб ўйнаган пайтлар ортда қолди. Энди эса Шинжи ҳаттоки Ла Лигада ҳам ўйнамайдиган «Сарагоса» клубига керак бўлмай қолди. Кагаванинг сарагосаликлар билан яна бир йиллик шартномаси бор эди, аммо клуб уни муддатидан аввал бекор қилишни лозим топди. «Манчестер Юнайтед» собиқ футболчиси клублардан таклиф кутиш билан банд.\n«Ювентус»да янги юлдуз порламоқда. У янги Балотеллими ёки биринчи Кин?\nБалотелли янги клубга ўтди\nАПЛ тарихидан 10 қизиқарли факт


Наманганда фуқаро профилактика инспекторини ҳақоратлаб, погонларини юлиб олди - xabar.uz\nНаманганда фуқаро профилактика инспекторини ҳақоратлаб, погонларини...\nНаманганда фуқаро профилактика инспекторини ҳақоратлаб, погонларини юлиб олди\n14 апрель куни Наманган шаҳрида «Малибу» русумли автомашинасидаги фуқаро «Оромгоҳ» блок постига келганда, бу ерда хизмат олиб бораётган ички ишлар органлари ходимлари унга карантин қоидаларини бузганлигини айтишиб, ҳолатни расмийлаштиришга киришадилар. Ҳайдовчи қонуний талабларга бўйсуниш ўрнига уларни ҳақоратлаб, жанжал қила бошлайди ва фаол қаршилик кўрсатади. Автомобиль жарима майдонига олиб кетилади.\nЭнди воқеага ҳайдовчининг турмуш ўртоғи аралашади. У ўзини машина тагига ташлайман, деб қўрқитади. Шу билан бирга ҳудудий профилактика инспекторини ҳақоратлаб, унинг погонларини юлиб олади.\nУшбу ҳолат юзасидан ҳайдовчи ва унинг турмуш ўртоғига нисбатан маъмурий баённома расмийлаштирилди. Ҳозирда Наманган шаҳар прокуратураси томонидан терговга қадар текширув ҳаракатлари олиб борилмоқда.\nЭслатиб ўтамиз, бироз вақт олдин шунга ўхшаш ҳодиса Тошкентда ҳам кузатилганди.\nНаманган йўл-патрул пости карантин


2021 йил 31 май куни “Ўзбекнефтгаз” АЖ Бошқаруви раиси Меҳриддин Абдуллаевнинг Бухоро вилояти Ромитан туманидаги ёшлар билан учрашуви бўлиб ўтди.\n– Фурсатдан фойдаланиб, эпидемиянинг мураккаб шароитларида ҳам қатъият, сабр-тоқат, ўрганишга, янги билимларни ўзлаштиришга тайёрлигингиз учун сизларга миннатдорчилик билдирмоқчиман, – деди “Ўзбекнефтгаз” АЖ Бошқаруви раиси Меҳриддин Абдуллаев. – Ёшларнинг бандлигини таъминлаш давлатимиз раҳбари томонидан олиб борилаётган устувор вазифалардан бири ҳисобланади. Ўйланманки, бу борада ўтган йили туман ҳудудида барпо этилган янги саноат ишлаб чиқариш объекти, яъни “Газли” газни қайта ишлаш заводининг ишга туширилиши ҳудуд ёшларини иш билан таъминлашда ўз ҳиссасини қўшди.\nУчрашувда иштирокчи ёшларга тизимдаги корхоналар эҳтиёжи учун юқори салоҳиятга эга, чет тилларини мукаммал биладиган ёшлар учун белгилаб олинган чора-тадбирлар ҳақида маълумотлар берилди. Жумладан, “IELTS” сертификатига эга бўлган мактаб битирувчилари келгусида олий ўқув юртларида тўлов-шартнома (контракт) асосида таълим олган тақдирда уларнинг тўлов-шартнома (контракт) маблағлари “Ўзбекнефтгаз” АЖ томонидан тизим корхоналарида ишлаб бериш шарти билан қоплаб берилиши, олий ўқув юртини тугаллаганидан сўнг доимий иш ўрни билан таъминланиши маълум қилинди.\nУчрашув давомида туманда ёшларни тизимдаги корхоналар эҳтиёжи учун мутахассис кадрлар тайёрлашга ихтисослашган олий ўқув юртлари қабул жараёнлари, нефт-газ корхоналарига ишга жойлашиш ва бошқа йўналишларда бир қанча таклиф ва мурожаатлар келиб тушди.\nШунингдек, ёшларнинг ахборот технологиялари соҳасига бўлган қизиқишларини қўллаб-қувватлаш ва қўшимча шарт-шароитлар яратиб бериш мақсадида “Ўзбекнефтгаз” АЖ Бошқаруви Раиси Меҳриддин Абдуллаев томонидан Ромитан туманидаги ёшларга компьютер жамланмалари, илм-фан, санъат, спорт, маданият соҳаларида юқори натижаларга эришиб келаётган, шунингдек “Ёшлар дафтари”га киритилган, ижтимоий ҳимояга муҳтож ва кам таъминланган оила фарзандларига тикув машиналари, велосипед, спорт анжомлари ва бошқа турдаги совғалар топширилди.\nУчрашув доирасида давлатимиз раҳбари томонидан илгари сурилган бешта муҳим ташаббус доирасида тадбирлар ташкил этилди. Тадбирларда маданият, адабиёт, санъатга қизиқувчан ёшлар ўз иқтидорларини намойиш этишди. Улар спортнинг кураш, шашка-шахмат каби бир қатор йўналишлари бўйича ўзаро куч синашишди.